Guru usap kepala murid buat netizen cemburu
Oleh KOSMO!

18 Oktober 2021, 6:12 pm
JAKARTA – Aksi seorang guru perempuan yang mengusap kepala seorang anak muridnya yang tertidur dalam kelas menjadi tular di media sosial, lapor laman Suara.com semalam.
Menerusi video yang dimuat naik oleh pemilik akaun Instagram dengan nama @indopansos itu, guru cantik itu dipercayai berbuat demikian untuk mengejutkan pelajarnya itu yang tertidur dalam kelas.
Video tersebut sehingga kini sudah ditonton sebanyak 900,000 kali dengan ratusan komen daripada netizen yang mengakui cemburu melihat aksi tersebut.
“Saya jadi teringin untuk kembali bersekolah, mahu kepala diusap oleh guru,” tulis seorang netizen.
“Jika gurunya begitu, saya sanggup tidur dalam setiap kelasnya,” tulis seorang netizen lain. – AGENSI


Suspek tunjuk kemaluan bukan cikgu sekolah memandu
Oleh TOREK SULONG

18 Oktober 2021, 5:27 pm
BACHOK – Pengurusan Akademi Memandu AmKist (Amkist) di sini menafikan dakwaan yang mengatakan tenaga pengajar di institut itu terlibat dalam kejadian menunjukkan kemaluannya kepada pelajar wanita di dalam sebuah kereta di Kampung Saring di sini semalam.
Pengarah Amkist, Noor Haslina Abdullah berkata, berdasarkan laporan mangsa, individu yang terlibat dalam kes itu sebenarnya bukan tenaga pengajar Amkist sebaliknya suspek merupakan seorang pemandu kontrak di institut tersebut.
Menurutnya, suspek itu bekerja sebagai pemandu yang ditugaskan untuk mengambil dan menghantar pelajar yang datang belajar di Amkist.
“Sehubungan dengan itu, pihak pengurusan Amkist telah menggantung tugas pemandu itu serta-merta sementara siasatan dalaman dijalankan.
“Selain itu, pemandu itu juga tidak melarikan diri seperti yang didakwa sesetengah pihak apabila dia datang bekerja seperti biasa pagi tadi sebelum menerima surat penggantungan tugas,” katanya ketika dihubungi Kosmo! hari ini.
Tambah Noor Haslina, ekoran kejadian itu telah menjejas nama baik dan reputasi Amkist dalam industri pengendalian institut memandu di Kelantan.

Kosmo! Online hari ini melaporkan polis sedang menjejak seorang lelaki berusia 40 tahun yang disyaki menunjukkan kemaluannya kepada pelajar wanita di dalam sebuah kereta di Kampung Saring di sini semalam.
Kejadian dipercayai berlaku petang semalam ketika mangsa yang berusia 27 tahun bersama suspek di dalam kereta jenis Perodua Viva selepas menghantar pelajar lain apabila selesai ujian memandu di Bachok.
Sewaktu dalam perjalanan menghantar mangsa, suspek dikatakan telah membuka zip seluar sebelum mengeluarkan kemaluannya. -K! ONLINE


Sultan Nazrin berangkat ke Majlis Pengurniaan Anugerah Maulidur Rasul Rabu ini
Oleh MOHD. HUSNI MOHD. NOOR

18 Oktober 2021, 5:21 pm
PUTRAJAYA – Timbalan Yang di-Pertuan Agong Sultan Nazrin Muizzuddin Shah berkenan berangkat ke Majlis Pengurniaan Anugerah Maulidur Rasul sempena Sambutan Maulidur Rasul SAW Peringkat Kebangsaan Tahun 1443 H pada Rabu ini.
Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh berkata, majlis berkenaan akan berlangsung di Istana Negara secara tertutup dengan pematuhan Prosedur Operasi Standard (SOP) sepenuhnya.
Beliau berkata, sambutan pada kali akan memartabatkan seorang penerima Anugerah Perdana dan enam orang penerima Anugerah Maulidur Rasul.
“Ia bertujuan untuk memberi pengiktirafan kepada tokoh-tokoh yang berkelayakan dalam memberi sumbangan kepada ummah dan negara.
“Penerima anugerah diputuskan oleh Jawatankuasa Pemilihan Anugerah Maulidur Rasul yang dipengerusikan oleh Menteri di Jabatan Perdana Menteri (Hal Ehwal Agama) Idris Ahmad,” katanya dalam satu kenyataan hari ini.
Jelasnya, kemuncak utama program adalah titah baginda dan pengumuman Penerima Anugerah Perdana dan Anugerah Maulidur Rasul.

Menurutnya, Program Citra Cinta Rasul itu akan disiarkan secara langsung di TV1 dan Nasional FM bermula malam ini dari jam 9 hingga 10.30 malam
Ujarnya, siaran langsung di Minnal FM, Ai FM, Asyik FM dan TraXX FM pula akan disiarkan antara 9 hingga 10.30 malam. – K! ONLINE


Kerja tak dapat, rugi pula RM41,500
Oleh MOHAMAD FAIZAL HASHIM

18 Oktober 2021, 5:42 pm
KULAI – Niat seorang gadis yang ingin mencari pekerjaan sambilan bagi menambah pendapatan bertukar menjadi detik ngeri apabila dia kerugian RM41,500.
Mangsa yang dikenali sebagai Wong, 24, berkata, dia ternampak peluang kerja kosong itu ketika melayari laman sosial Facebook dan menekan pautan yang membawa ke sebuah aplikasi permainan online pada Rabu lalu.
Jelasnya, dia pada awalnya tidak menyangka permainan online itu sebagai ‘scam’ selain tertarik dengan komisyen dan pelbagai ganjaran yang akan diperoleh.
Katanya, hanya dengan menekan gambar ganjaran yang dipamerkan, dia akan menerima komisen hampir 10 peratus daripada nilai barangan tersebut.
“Tanpa fikir panjang, saya mendaftar masuk ke aplikasi itu dan mula bermain permainan yang membolehkan saya mendapat komisen hingga 10 peratus dan hadiah menarik seperti basikal, telefon bimbing, jam yang mencecah nilai RM10,000.
“Saya telah bermain permainan itu 45 kali dengan memindahkan wang sebanyak RM41,500 ke dalam dua akaun atas dua penama berbeza. Menerusi permainan itu, saya berjaya mencatatkan komisen sebanyak RM5,098,” katanya kepada pemberita ketika ditemui di Pusat Khidmat Rakyat Dewan Undangan Negeri (DUN) Bukit Batu, di sini hari ini.

Menurut kerani itu, dia kemudiannya berhubung dengan lelaki yang dikenali sebagai Jack untuk menuntut duit komisen serta wang yang dipindahkan itu namun gagal berbuat demikian.
Katanya, lelaki itu menjelaskan bahawa dia tidak boleh membuat tuntutan selepas pukul 9 malam dan perlu bermain untuk 10 kali keesokkan harinya.
“Saya telah terima panggilan telefon oleh seorang lelaki Cina yang mendakwa pengurus syarikat mengaku akan membantu mengeluarkan kesemua wang milik saya dalam akaun tersebut dengan syarat perlu buat bayaran RM10,000.
“Saya tak bersetuju dengan syarat tersebut dan merasakan saya telah ditipu. Oleh itu, saya telah hadir ke Balai Kelapa Sawit keesokkan harinya untuk membuat laporan,” ujarnya yang meminjam RM41,500 daripada keluarga dan rakan. -K! ONLINE


Niat lawat jiran tapi yang jumpa mayat
Oleh NUR NABILAH RAHMAT

18 Oktober 2021, 6:00 pm
KLUANG – Tindakan prihatin seorang jiran menjenguk seorang warga emas yang tinggal bersendirian di rumahnya membawa perkhabaran duka apabila wanita itu ditemui meninggal dunia di Taman Okid, Simpang Renggam di sini hari ini.
Mayat mangsa, Wong Soon Thai, 67, ditemui kira-kira pukul 10.03 pagi dalam keadaan terbaring di hadapan pintu utama kediaman jenis rumah teres setingkat.
Komander Operasi Pegawai Bomba Kanan II Abd. Rahim Razali berkata, kejadian itu disedari jirannya yang bertandang ke rumah menjenguk wanita itu tetapi tiada respon diterima sebelum menghubungi talian kecemasan.
Menurutnya, sepasukan tujuh anggota Balai Bomba dan Penyelamat (BBP) Renggam dikejarkan ke lokasi kejadian dengan sebuah jentera FRT.
“Setibanya Pasukan Keluaran Operasi (PKO) di tempat kejadian didapati benar terdapat seorang mangsa tidak sedarkan diri.
“Bomba mengambil masa kira-kira tiga minit untuk memotong jeriji pintu pagar rumah yang didiami seorang warga emas,”katanya dalam satu kenyataan di sini hari ini.

Abd. Rahim berkata, mangsa disahkan meninggal dunia oleh pasukan perubatan Kementerian Kesihatan Malaysia (KKM) yang turut berada di lokasi.
Jelasnya, mangsa diserahkan kepada polis untuk tindakan lanjut dan operasi ditamatkan pada pukul 10.52 pagi. -K! ONLINE


KPDNHEP lancar operasi besar-besar periksa ketulenan emas
Oleh MOHD AZLI ADLAN

18 Oktober 2021, 6:15 pm
KUALA TERENGGANU – Kementerian Perdagangan Negeri dan Hal Ehwal Pengguna (KPDNHEP) akan melakukan pemeriksaan besar-besaran di kedai emas di seluruh negara bagi memastikan ketulenan barangan kemas yang dijual.
Pengarah Penguat Kuasa KPDNHEP, Azman Adam berkata, setakat ini, pemeriksaan telah dilakukan di kedai-kedai emas yang di Jalan Masjid India, Kuala Lumpur; Kuala Pilah, Negeri Sembilan, Shah Alam, Selangor dan Kuala Terengganu.
Beliau, pemeriksaan tersebut dilaksanakan dengan alat pengujian ketulenan logam berharga, X-Ray Fluorescence (XRF) yang dikendalikan empat pengawai KPDNHEP yang baharu menerima pentauliahan pengoperasian pada awal bulan lalu.
“Kita akan membuat pemeriksaan mengejut (kedai-kedai emas) di seluruh negara tidak kira besar atau kecil bagi menyakinkan pengguna tentang ketulenan barangan kemas yang beli.
“Pada masa sama, kami mahu menyedarkan peniaga mereka diperhatikan jika (melakukan penipuan dengan) menjual barangan kemas di bawah mutu diisytiharkan,” katanya di sini hari ini.
Terdahulu beliau mengetuai pemeriksaan ketulenan emas di 25 buah kedai emas di sekitar bandar raya ini.

Azman berkata, berdasarkan data KPDNHEP, sebanyak 42 kes penipuan melibatkan barangan kemas telah dilaporkan sejak dua tahun lalu termasuk 11 kes pada tahun ini,” katanya.
Kosmo! 30 Mac lalu melaporkan melaporkan keghairahan orang ramai membeli emas ekoran kejatuhan harga mendorong pihak tertentu menyaluti tungsten dan aluminium dengan logam berharga tersebut bagi menipu pembeli. – K! ONLINE


Pelepasan GHG dijangka meningkat seiring pertambahan penduduk
Oleh PETAH WAZZAN ISKANDAR

18 Oktober 2021, 5:52 pm
PUTRAJAYA – Pembangunan di bandar adalah faktor, penyumbang utama pelepasan gas rumah kaca (GHG) dan dijangkakan peningkatan kadar selari dengan pertambahan penduduk susulan komposisi GHG yang disumbangkan mencecah 70 peratus daripada pelepasan GHG dunia.
Menteri Alam Sekitar dan Air, Datuk Seri Tuan Ibrahim Tuan Man berkata, bagi menangani cabaran itu, perbincangan di Pavilion Malaysia akan memberi tumpuan kepada tema Bandar Rendah Karbon pada minggu kelima iaitu dari 31 Oktober hingga 6 November depan.
Beliau berkata, Malaysia telah menyatakan komitmen yang jelas melalui Nationally Determined Contributions (NDC), Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC).
“Malaysia mensasarkan pengurangan intensiti pelepasan GHG rentas ekonomi sebanyak 45 peratus berdasarkan Keluaran Dalam Negara Kasar (KDNK) pada tahun 2030 berbanding tahun 2005 yang mengariskan pengurangan ini dibuat tanpa syarat dan 10 peratus lebih tinggi daripada sasaran sebelum ini.
Seluruh dunia akan berhadapan dengan cuaca yang lebih ekstrem seperti gelombang panas, banjir, kebakaran hutan dan ribut taufan maka Malaysia yang hanya sebuah negara kecil, tetapi kita berjiwa besar dan komited menangani cabaran pemanasan global dengan solusi nasional,” katanya.
Beliau berkata demikian sempena majlis perasmian Minggu Kementerian Alam Sekitar dan Air (KASA) di Ekspo 2020 Dubai hari ini.

Pada masa sama, Tuan Ibrahim berkata, Laporan Kumpulan Kerja Pertama Intergovernmental Panel on Climate Change (IPCC) pada 9 Ogos lalu menyatakan bahawa fenomena pemanasan global telah menyumbang kepada peningkatan suhu purata global kepada 1.1 darjah celcius berbanding era pra-perindustrian. – K! ONLINE


Malaysia-Indonesia sedia iktiraf sijil vaksinasi, rentas negara
Oleh AMREE AHMAD

18 Oktober 2021, 6:25 pm
PUTRAJAYA – Malaysia bersedia mengadakan perbincangan di peringkat dasar dan teknikal dengan Indonesia bagi memuktamadkan kerjasama pengiktirafan sijil vaksinasi Covid-19.
Menteri Luar, Datuk Saifuddin Abdullah berkata, kerjasama itu bakal memudahkan perjalanan merentas sempadan serta memastikan kawalan kesihatan awam antara kedua-dua negara.
“Justeru, Malaysia menyambut baik cadangan bagi dua negara membuat pengiktirafan bersama sijil vaksinasi wabak Covid-19,” katanya pada sidang akhbar bersama di Jakarta, Indonesia hari ini.
Beliau yang dalam lawatan rasmi ke negara berkenaan terdahulu bertemu Menteri Luarnya, Retno Marsudi di Gedung Pancasila yang menempatkan Kementerian Luar Indonesia..
Sebagai rekod, beliau pernah melawat Indonesia pada 2019 ketika di bawah kerajaan terdahulu dan ini merupakan lawatan julung kali setelah dilantik semula sebagai menteri akhir Ogos lalu.
Mengulas lanjut, Saifuddin berkata, setelah dimuktamadkan, aplikasi pemantauan Covid-19 negara masing-masing iaitu MySejahtera dan PeduliLindungi akan diperakui kesahihannya bagi membolehkan pelaksanaan cadangan gelembung perjalanan menerusi inisiatif Laluan Hijau Bersalingan dan sebagainya untuk rakyat dua negara ini keluar masuk.

Buat masa ini ujarnya, keutamaan itu boleh diberikan kepada perjalanan atas tujuan rasmi dan perniagaan sebelum mula dibuka beransur-ansur seperti pendidikan, pelancongan dan sosial.
Menyentuh kerjasama ekonomi, Malaysia komited menggiatkan usaha untuk merangsang semula aktiviti perdagangan dan pelaburan yang terkesan lama akibat pandemik Covid-19. – K! ONLINE


Naik jet peribadi, percutian Rizalman buat artis lain ‘tercampak’
Oleh MOHD. HAIKAL ISA

18 Oktober 2021, 6:21 pm
PETALING JAYA – Jika pelakon Hairul Azreen mencuri tumpuan apabila menikmati percutian keluarga ke Pulang Redang, Terengganu dengan menaiki helikopter dan diundang ke kapal mewah, lain pula ceritanya dengan pereka fesyen tersohor tanah air, Datuk Rizalman.
Rizalman, 50, bersama dua anaknya angkatnya, Umar Nail dan Aali Nail bercuti ke Pulau Langkawi, Kedah dengan menaiki jet peribadi, sebagaimana dakwaan sesetengah netizen dalam laman sosial.
“Artis dan influencer (pensohor media sosial) tercampak jauh selepas Datuk Rizalman menjejakkan kaki ke Pulau Langkawi,” coret seorang netizen menerusi Twitter.
Difahamkan, Rizalman sekeluarga berangkat ke pulau peranginan tersebut dengan menaiki pesawat dari Lapangan Terbang Sultan Abdul Aziz Shah, Subang.

Tangkap layar muat naik yang dikongsi Rizalman menerusi InstaStory.
Dalam pada itu, bukan pesawat sahaja yang menjadi topik hangat perbualan netizen bahkan lokasi penginapan Rizalman yang disifatkan ‘another level’ oleh ramai netizen.
“Rizalman punya villa di Four Season Langkawi semalam harganya mencecah RM70,000,” ciap seorang netizen dalam Twitter.

“Percutian Datuk Rizalman ke Pulang Langkawi memang ‘another level‘,” ciap seorang netizen lain.
Minggu lalu, pelakon Hairul Azreen sekeluarga bercuti ke Pulau Redang dengan menaiki helikopter selain menerima layanan istimewa di atas kapal layar mewah (superyacht) yang dinamakan Asean Lady milik jutawan terkenal tanah air, Tan Sri Vincent Tan. – K! ONLINE


PATI ditahan angkara bot hanyut dua hari
Oleh SHAMSUL KAMAL AMARUDIN

18 Oktober 2021, 6:09 pm
LUMUT – Hasrat 21 warga Indonesia masuk secara haram ke negara ini tidak kesampaian apabila enjin bot dinaiki rosak sehingga hanyut dua hari di laut sebelum ditahan Agensi Penguatkuasaan Maritim Malaysia (Maritim) Perak.
Bot berkenaan ditahan pada kedudukan 15.5 batu nautika barat laut Pulau Sembilan dekat Bagan Datuk pada pukul 12.21 tengah hari kelmarin.
Pengarah APMM Perak, Kepten Maritim Shahrizan Raman berkata, pihaknya menerima maklumat awam mengenai sebuah bot mengalami kerosakan, namun pemeriksaan oleh bot Perkasa 1223 mendapati ia adalah bot kayu yang tiada nombor pendaftaran berasal dari Indonesia.
“Pemeriksaan lanjut menemui 21 warga Indonesia terdiri daripada 15 lelaki dan enam perempuan berusia 17 hingga 61 tahun di dalamnya.
“Berdasarkan siasatan awal kesemua mereka bersama lima tekong bergerak dari Tanjung Balai, Sumatera Utara, Indonesia,,pada pukul 3 pagi Khamis lalu dan sepatutnya tiba di Sekinchan, Selangor kira-kira 12 jam kemudian,” katanya pada sidang akhbar di Pusat Penahanan Vesel Kampung Bharu, Sitiawan di sini hari ini.
Modus operandi sindiket yang membawa pendatang tanpa izin (PATI) tersebut ialah mereka akan dipindahkan pada bot nelayan tempatan yang dikendalikan kru warga Indonesia di sempadan perairan antarabangsa.

“Seterusnya mereka dibawa ke lokasi pantai tertentu di sekitar Sekinchan atau kawasan berhampiran dan pergi ke haluan masing-masing menggunakan perkhidmatan e-hailing.
“Setiap PATI membayar RM1,200 untuk perjalanan sehala dari Indonesia ke negara ini, manakala kru bot nelayan yang terlibat diberi upah RM200 bagi setiap PATI,” ujarnya. -K! ONLINE


Dapat gambar kemaluan lelaki, Ieda Moin buat laporan polis
Oleh HARYATI KARIM

18 Oktober 2021, 4:26 pm
PETALING JAYA – Berang kerana kerap menerima gangguan gambar dan video lucah, pelakon dan penyanyi Ieda Moin membuat laporan polis di Balai Polis Pudu, Kuala Lumpur semalam.
Menerusi laporan polis tersebut, seorang individu yang menggunakan akaun @Jack011113 telah menghantar gambar dan video lucah menerusi mesej di Instagram pelakon tersebut.
Sebagai amaran, Ieda atau nama sebenarnya Siti Haida Abd. Moin, 42, turut memuat naik laporan polis yang dibuat menerusi Instagramnya malam tadi.
“Pada 17 Oktober, lebih kurang pukul 4.58 petang semasa berada di PICC Jalan P5, Presint 5, Putrajaya, saya telah menerima mesej melalui Instagram saya yang dihantar oleh pemilik akaun @Jack011113. Pemilik pemilik akaun tersebut menghantar gambar serta video lucah kepada saya iaitu gambar kemaluan miliknya.
“Pemilik akaun tersebut turut menghantar tangkap layar gambar milik saya dan anak-anak yang diambil dari akaun milik saya,” tulis Ieda.
Menurut Ieda, kejadian berkenaan bukanlah pertama kali berlaku sebaliknya, pelakon itu telah menyekat lima akaun yang digunakan individu terbabit sebelum ini.

Namun begitu, individu berkenaan masih mengganggunya dengan gambar dan video lucah menggunakan akaun yang baharu.
“Untuk makluman, ini bukan kali pertama individu yang tidak dikenali ini menghantar gambar serta video kemaluannya kepada saya.
“Sebelum ini saya telah sekat lebih kurang lima akaun yang digunakan individu ini. Apabila disekat, individu berkenaan akan membuat akaun baharu untuk mengganggu saya dengan menghantar video serta gambar-gambar lucah,” tulis Ieda dalam laporan polis tersebut.
Gangguan lucah berkenaan nampaknya tidak berlaku kepada Ieda seorang, malah pelakon Noorkhiriah juga mengalami pengalaman yang serupa.
Berdasarkan komen yang diberikan Noorkhiriah, dia juga seolah-olah mahu mengambil tindakan yang sama
“Dia buat lagi, aku pun nak buat macam ini. Tercampak telefon aku. Memang kurang ajar,” tulis Noorkhiriah.
Isu selebriti diganggu dengan mesej lucah bukanlah perkara baharu.
Malah sebelum ini ramai selebriti antaranya, Riena Diana, Hun Haqeem, Nam Ron, Farahdhiya, Enot, Ruhainies, Fahrin Ahmad dan Daiyan Trisya mendedahkan mereka pernah menerima gangguan yang sama. – K! ONLINE


Pemandu van kes kanak-kanak autisme sambung reman hingga esok
Oleh NOR SHAFAWATI YUP

18 Oktober 2021, 5:04 pm
SEREMBAN – Seorang pemandu van yang terlibat dalam kes kematian seorang kanak-kanak autisme, Nur Kasrena Darwisyah Mohd. Khairul, 8, yang ditemui maut selepas ditinggalkan dalam kenderaan tersebut disambung reman sehari lagi sehingga esok.
Ketua Polis Daerah Seremban, Asisten Komisioner Mohd. Said Ibrahim berkata, sebelum ini lelaki berusia 34 tahun itu direman tujuh hari sehingga hari ini bagi membantu siasatan.
“Sambung (reman) hingga esok (kes pemndu van kanak-kanak autisme,” katanya ketika dihubungi di sini hari ini.
Kes tersebut disiasat di bawah Seksyen 31(1)(a) Akta Kanak-kanak 2001.
Pada 12 Oktober lalu, pihak polis telah menahan pemandu van susulan laporan polis berhubung kematian kanak-kanak autisme, Nus Kasrena Darwisyah berusia lapan tahun yang maut selepas ditinggalkan selama tiga jam tanpa sengaja oleh suspek di hadapan rumahnya di Taman Nusari Bayu 2, Bandar Sri Sendayan di sini.-K! ONLINE


Liyana Jasmay risau, benci bentuk badan terkini
Oleh SAIRUL ZAMRI MISRANI

18 Oktober 2021, 4:19 pm
PETALING JAYA – Asyik makan dan berasakan bentuk fizikalnya semakin berubah, penyanyi dan pelakon Liyana Jasmay menyasarkan mahu menurunkan berat badannya sebanyak lima kilogram.
Menerusi hantaran dalam Instagram, Liyana meluahkan rasa risau dan kurang selesa akan bentuk badan terkininya sambil memuat naik sekeping foto lama dirinya yang kelihatan cantik, kurus dan ramping berbanding ketika ini.
“Saya boleh lakukan ini. Saya kena kurus seperti sebelumnya. Okey, kamu semua tolong ya bagi sokongan moral sikit dekat saya.
“Hari tu dah okey, tapi bila Perintah Kawalan Pergerakan (PKP) sudah dilonggarkan dan penggambaran sudah boleh dilakukan, terus naik badan ni.
“Lepas dua minggu penggambaran, kami asyik makan sahaja,” katanya tanpa mendedahkan berapa berat badan terkininya.
Pada hantaran sama, pelantun lagu Cinta Bersatu itu kini memfokuskan matlamatnya untuk menurunkan berat badan sekurang-kurangnya lima kilogram pada awal November.

“Matlamat saya sekarang ni nak hilangkan lima kilogram. Harap boleh capai awal November ini,” tulisnya lagi.
Menjengah ruangan komen, rata-rata peminat dan rakan artis tampil memberikan sokongan padu kepada Liyana, 33, untuk mencapai matlamatnya memiliki berat badan ideal.
“Pasti boleh kalau setakat lima kilogram tu. Badan akak bukan besar sangat pun. Diet dan buat senaman sikit pasti turun.
“Awak pasti boleh! Liyana Jasmay kot. Jom kekal sihat dan cantik bersama-sama,” tulis netizen sebagai sokongan.
Dalam pada itu, ada juga pengikut yang memberikan tip sihat dan cara mudah menurunkan berat badan kepada ibu dua anak itu.
Untuk rekod, Liyana bernikah dengan ahli perniagaan muda, Fathudin Mazlan, 37, pada Februari 2013 dan hasil perkahwinan mereka dikurniakan dua orang cahaya mata. – K! ONLINE


Kempen Emas 2 Kilo kembali, hadiah bernilai RM500,000 ditawarkan
Oleh MUHD AFIQ AL-HAFIZ MAT YUSOF

18 Oktober 2021, 4:54 pm
PETALING JAYA – Bank Rakyat sekali lagi menganjurkan Kempen Emas 2 Kilo berikutan sambutan yang memberangsangkan daripada pelanggan saban tahun.
Kempen tersebut dianjurkan sebagai tanda penghargaan kepada pelanggan yang sentiasa menyokong perniagaan Ar-Rahnu selain menggalakkan lebih ramai pelanggan menggunakan kemudahan pajak gadai berlandaskan syariah.
Kempen yang berkonsepkan ‘Gadai dan Menang’ itu berlangsung selama tiga bulan bermula pada 15 Oktober 2021 lalu sehingga 15 Januari 2022. Antara tarikan utama ialah tiada had minimum dan tempoh gadaian bagi melayakkan pelanggan menyertai kempen ini.
Menerusi kempen kali ini, jumlah keseluruhan hadiah berupa dua kilogram emas bernilai lebih RM500,000 ditawarkan kepada 101 pemenang. Pemenang hadiah utama akan menerima satu kilogram emas manakala hadiah sagu hati bagi 100 pemenang akan menerima 10 gram emas setiap seorang.
Ketua Pegawai Eksekutif Bank Rakyat, Datuk Syed Abdul Aziz Syed Hassan berkata, kempen tersebut bertujuan untuk menyedarkan masyarakat tentang nilai emas sebagai aset berharga dan boleh digadaikan untuk meningkatkan taraf ekonomi masyarakat khususnya usahawan dalam menangani situasi pasca pandemik Covid-19.
“Seiring aspirasi Kementerian Pembangunan Usahawan dan Koperasi (MEDAC), Bank Rakyat turut menyasar melahirkan ‘bangsa usahawan’ menerusi kerjasama pelbagai agensi di bawah kementerian tersebut yang menjurus kepada usaha membantu kumpulan sasar yang terjejas ekoran pandemik Covid-19.

“Pembiayaan Pajak Gadai-i dapat membantu lebih ramai usahawan untuk meneruskan kelangsungan perniagaan serta sebagai alternatif pembiayaan yang berupaya membangunkan perniagaan individu, khususnya usahawan mikro dan perusahaan kecil dan sederhana melalui aliran tunai segera sehingga RM350,000 dengan kadar keuntungan yang rendah,” katanya di sini hari ini.
Mengulas lanjut, menerusi kempen kali ini, Bank Rakyat menyasarkan kenaikan pengeluaran pembiayaan Pajak Gadai-i sebanyak 20 peratus dan pertambahan pelanggan sebanyak 2 peratus hingga 5 peratus pada akhir tahun ini.
“Melalui Kempen Emas 2 Kilo tahun lalu berjaya merekodkan peningkatan positif bagi pengeluaran pembiayaan sehingga 31 peratus iaitu sebanyak RM1.07 bilion berbanding tahun sebelumnya. Kempen yang berlangsung dari 15 Julai 2020 sehingga 15 November 2020 menyaksikan jumlah penyertaan melebihi 200,000.
“Untuk maklumat lanjut mengenai Kempen Emas 2 Kilo, pelanggan boleh melayari laman sesawang www.bankrakyat.com.my atau hubungi pusat panggilan Bank Rakyat di talian 1300805454 atau kunjungi mana-mana cawangan dan Ar-Rahnu X’Change Bank Rakyat,” jelasnya. – K! ONLINE.


Kerajaan berusaha kurangkan import hasil pertanian
Oleh ROSALWANI CHE SOH

18 Oktober 2021, 5:00 pm
KOTA BHARU – Kerajaan berhasrat untuk mengurangkan kadar peratusan barangan import terutamanya hasil pertanian dalam usaha untuk mengelakkan kebergantungan negara terhadap produk luar.
Timbalan Menteri Pertanian Dan Industri Makanan II, Dr. Nik Muhammad Zawawi Salleh berkata, peratusan import negara untuk makanan asas termasuk padi dianggarkan sebanyak 30 peratus manakala hanya 20 peratus hasil negara dieksport ke luar.
“Kerajaan berusaha meningkatkan hasil eksport berbanding import. Kita mahu meningkatkan peratusan eksport memandangkan ia akan memberi pulangan besar buat negara.
“Kita perlu bersedia ke arah itu dan berharap rakyat juga perlu terima sistem baharu atau segala perancangan kerajaan supaya langkah itu dapat dilaksanakan dengan segera,” katanya selepas merasmikan Majlis Anugerah Perkhidmatan Cemerlang 2020 Lembaga Kemajuan Pertanian Kemubu (Kada) di pekarangan Ibu Pejabat Kada, Lundang di sini hari ini.-K! ONLINE


Netizen bimbang PRN Melaka cetus gelombang Covid-19
18 Oktober 2021, 4:46 pm
PETALING JAYA – Orang ramai menyuarakan kebimbangan Pilihan Raya Negeri (PRN) Melaka yang bakal diadakan pada 20 November nanti mencetuskan gelombang Covid-19 kepada negara.
Susulan daripada itu, rata-rata pengguna media sosial meluahkan keluhan masing-masing di ruangan komen Facebook, Ketua Pengarah Kesihatan, Tan Sri Dr. Noor Hisham Abdullah berkenaan perkara tersebut.
Tangkap layar komen netizen di laman Facebook Noor Hisham.
“Adakah tragedi PRN Sabah bakal berulang? Sama-sama kita saksikan,” tulis Kamarul Ariffin.
“Kenapa Kementerian Kesihatan (KKM) luluskan PRN ini? Tidak belajar dari kesilapan PRN Sabah ke? Kecewa sungguh,” kata Lili Nazrin.
Sementara itu, Fakhrul Barkhaya berkata, dia berharap agar PRN tersebut ditangguhkan buat sementara waktu atau jika perlu diadakan juga prosedur operasi standard (SOP) yang lebih ketat harus dilaksanakan.
“Jauh di sudut hati, saya risau sesuatu yang buruk akan terjadi jika proses pilihan raya masih seperti biasa, tambahan pula proses penamaan calon dan berkempen melibatkan perkumpulan sejumlah manusia, bila dah berkumpul agak sukar hendak mengawal penjarakan dan SOP.

“Saya berharap agar pilihan raya ditangguhkan sementara waktu, ataupun jika tetap perlu dilakukan juga, akan ada SOP yang lebih ketat dan di luar jangka,” katanya.
Terdahulu, Noor Hisham memuat naik status di Facebooknya memyatakan Suruhanjaya Pilihan Raya (SPR) menetapkan 20 November ini sebagai tarikh PRN Melaka. – K! ONLINE


Penyokong Man United ‘senak’ telinga?
Oleh KOSMO!

18 Oktober 2021, 4:51 pm
PETALING JAYA – Kekalahan pasukan bola sepak paling banyak sejarah di Liga Perdana England (EPL), Manchester United di tangan pencabar Leincester City Sabtu lalu masih terasa sehingga hari ini.
Kekalahan yang boleh dianggap memalukan iaitu dengan empat jaringan dan dibalas dengan dua jaringan itu membuatkan penyokong fanatik pasukan tersebut ‘senak’ telinga.
Apa tidaknya, bermula malam Sabtu lalu sehingga hari ini, laman sosial terutamanya Facebook masih lagi dibanjiri dengan ‘troll’ dari peminat pasukan lain.
Tambah menyedihkan apabila pasukan musuh tradisinya iaitu Liverpool berjaya memenangi perlawanan dengan pasukan kerdil Watford dengan jaringan 5-0.
Rata-rata peminat bola sepak menggunakan kesempatan dengan kekalahan pasukan hebat itu untuk terus menerus ‘troll’ dengan berkongsikan video serta gambar yang telah diedit di laman sosial.
“Itulah, ingat Ronaldo masuk balik boleh dapat juara EPL. Jangan suka troll orang sangat, sekali menang terus lupa diri. Bertabahlah untuk minggu-minggu mendatang,” jelas Pkyop Pkyop.

“Nampaknya peluang ni bukan sekali sekala sahaja datang, hampir tiap minggu fan Man Utd ni kena. Macam aku dah biasa, penyokong Arsenal dah lama kena macam ni. Harap tabah la ye,” kata Juan Uji. – K! ONLINE.


Keabsahan kerajaan sementara tetap dibawa ke mahkamah – PH Melaka
Oleh KOSMO!

18 Oktober 2021, 4:57 pm
Oleh MUHAMMAD SHAHIZAM TAZALI
MELAKA – Pakatan Harapan (PH) negeri tetap meneruskan usaha membawa isu pembubaran Dewan Undangan Negeri (DUN) Melaka ke-14 ke mahkamah minggu ini, meskipun Suruhanjaya Pilihan Raya (SPR) telah menetapkan tarikh pilihan raya negeri (PRN).
Pengerusinya, Adly Zahari berkata, langkah tersebut diteruskan bagi membolehkan semakan terhadap proses, prosedur dan fakta pembubaran DUN dapat dilakukan.
Menurut beliau, kelewatan memfailkan kes berkenaan adalah disebabkan oleh kegagalan pihak pengurusan DUN mengeluarkan atau menyerahkan notis pembubaran secara rasmi kepada semua ahli dewan undangan negeri (ADUN) sehingga kini.
Katanya, pihak DUN Melaka hanya mengeluarkan surat penyerahan Warta Pembubaran DUN ke-14 melalui surat bertarikh 15 Oktober 2021 yang diserahkan pada hari ini.
“PH Melaka akan terus menggunakan perundangan bagi memberi sedikit ruang agar kerajaan yang mempunyai keabsahan majoriti boleh dibentuk dan PRN tidak perlu diadakan.

“Walau bagaimanapun, PH negeri tetap bersedia menghadapi segala kemungkinan termasuk PRN Melaka,” katanya dalam kenyataan hari ini.-K! ONLINE


85 peratus rakyat Selangor lengkap vaksin
Oleh ISKANDAR SHAH MOHAMED

18 Oktober 2021, 5:08 pm
SHAH ALAM – Sultan Selangor, Sultan Sharafuddin Idris Shah menzahirkan rasa sukacita apabila 85 peratus rakyat negeri ini sudah divaksin sepenuhnya.
Perasaan itu dizahirkan baginda selepas berkenan menerima menghadap Menteri Kesihatan, Khairy Jamaluddin di Istana Bukit Kayangan di sini, hari ini.
Menerusi kenyataan Facebook (FB) Selangor Royal Office, Sultan Sharafuddin diberi taklimat mengenai perkembangan terkini penularan wabak Covid-19 terutama di negeri ini.
“Baginda sukacita apabila dimaklumkan bahawa peratusan rakyat Selangor yang telah divaksin sepenuhnya kini mencecah 85 peratus.
“Pada pertemuan itu, YB (Yang Berhormat) Khairy turut menyampaikan laporan terkini mengenai isu antivaksin dan tindakan yang sedang diambil pihak kementerian,” kata kenyataan itu.-K! ONLINE


Amaran ribut petir di 5 negeri petang ini
Oleh MOHD RASDAN AHMAD

18 Oktober 2021, 4:47 pm
PETALING JAYA – Beberapa daerah di lima buah negeri termasuk Sabah dan Sarawak dijangka akan mengalami ribut petir petang ini.
Jabatan Meteorologi Malaysia (MetMalaysia) melalui kenyataan di Facebook rasmi sebentar tadi memaklumkan, lima negeri tersebut adalah Pahang, Negeri Sembilan, Melaka serta Sabah dan Sarawak.
Antara daerah yang dijangka akan mengalami ribut petir adalah; Pahang (Bera dan Rompin), Negeri Sembilan (Jelebu, Kuala Pilah,Rembau, Jempol dan Tampin) manakala di seluruh Melaka.
Sementara di Sabah termasuk daerah Sipitang, Beaufort, Tawau, Kudat dan bahagian Barat Sabah manakala di Sarawak (Sarikei, Sibu, Miri dan Limbang). -K! ONLINE.


Ebit Lew bawa ‘bidadari’, anak-anak makan angin ke Switzerland
19 Oktober 2021, 10:58 pm
PETALING JAYA – Pendakwah bebas, Ebit Lew menyatakan kini sedang menikmati percutian bersama keluarga tercintanya di Switzerland.
Ebit menerusi Facebooknya turut memaklumkan, menikmati masa bersama keluarga merupakan perkara paling indah.
“Doakan ye, bawa bidadari dan anak-anak ke Swiss. Tiadalah masa paling indah di dunia ini melebihi saat bersama keluarga. Peneman di dunia dan di sana insya-Allah. Semoga setiap langkah ini mendapat Reda dan kasih sayangNya,” katanya di sini hari ini.
Perkongsian Ebit tersebut mendapat lebih 1,500 komen dan 282 tanda suka dalam masa 30 minit.
Antara komen yang ditinggalkan pengguna media sosial, @Sidah Icer, yang memaklumkan turut berada di negara tersebut dan ingin berjumpa dengan pendakwah terbabit sekiranya berpeluang.
“Ustaz Ebit Lew, saya berada di Switzerland. Saya ingin sangat berjumpa dengan ustaz dan keluarga,” katanya.

Sementara itu, @Muhammad Yuzaiman turut mendoakan perjalanan Ebit Lew dan dipermudahkan segala urusannya.
“Semoga ustaz sekeluarga sentiasa dipermudahkan segala urusan serta dilindungi Allah S.W.T dan selamat bercuti,” jelasnya.
Dalam pada itu, @Anirah Abdullah berkata, tiba masanya untuk Ebit bercuti bersama sekeluarga selepas sekian lama membantu orang lain.
“Pergilah berehat ustaz bersama bidadari dan anak-anak. Moga selamat pergi dan kembali. Semoga ustaz sekluarga dalam lindungan Allah,” ujarnya.
Ebit sebelum ini terpalit dengan pelbagai tohmahan dan kontroversi. – K! ONLINE


Gajah sesat masuk Kampung Pengkalan Atap
Oleh MOHD AZLI ADLAN

19 Oktober 2021, 9:55 pm
KUALA NERUS – Penduduk Kampung Pengkalan Atap, Batu Rakit di sini gempar dengan seekor gajah yang tersesat memasuki perkampungan itu hari ini.
Seorang penduduk, Muhammad Hisyam Johari, 28, berkata, gajah betina tersebut dikesan berkeliaran di perkampungan tersebut pada pukul 6.30 pagi.
“Beberapa penduduk kampung terkejut apabila menemui beberapa tapak kaki dan najis haiwan liar berkenaan berhampiran pekarangan rumah mereka.
“Kami terkejut kerana ini kali pertama gajah tersesat masuk, lagi pun perkampungan kami berhampiran dengan pantai dan tidak mempunyai kawasan hutan yang tebal,” katanya ketika ditemui Kosmo! di Kampung Pengkalan Atap di sini hari ini.
Sementara itu, Pengarah Jabatan Perlindungan Hidupan Liar dan Taman Negara (Perhilitan) Terengganu, Loo Kean Seong berkata, gajah betina berusia 10 tahun tersebut telah dijejak pihaknya sejak Sabtu lalu.
Beliau berkata, sebelum ini, Jabatan Perhilitan negeri telah menerima laporan gajah ini telah terpisah daripada kumpulan sebelum tersesat di kawasan hutan di Sungai Tarom, Setiu.

“Kita cuba menghalaunya masuk semula ke habitat asal tetapi haiwan liar tersebut telah tersasar sejauh kira-kira 40 kilometer ke Kampung Pengkalan Atap ini.
“Haiwan itu telah ditenangkan dengan menggunakan peluru pelali dan kita sedang menunggu kedatangan gajah denak bagi membantu pemindahannya pada terdekat,” katanya.
Kean Seong juga meminta orang ramai agar tidak menghampiri atau tidak menjadi lokasi penemuan gajah tersebut sebagai ‘pesta’ kerana haiwan liar tersebut didapati dalam keadaan tertekan dan berpotensi unuk ‘naik minyak’ pada bila-bila masa.
“Kita telah tutup akses masuk ke kawasan belukar itu dengan pita keselamatan selain anggota Perhilitan juga ditempatkan selama 24 jam sebelum pemindahan gajah dapat dilakukan,” katanya. – K! ONLINE


Aliran trafik di beberapa lebuh raya mulai sesak
Oleh EDDY AQMAL MOHAMED HAMIDI

19 Oktober 2021, 7:11 pm
PETALING JAYA – Aliran trafik di Lebuh Raya Kuala Lumpur-Karak (KLK) mula menunjukkan kesesakan dipercayai susulan kepulangan warga kota selepas menziarahi keluarga di kampung halaman.
Laman Twitter rasmi Lebuh Raya Malaysia (LLM) melaporkan aliran trafik di KLK mula menunjukkan kesesakan dengan trafik bergerak perlahan dari Hentian Gombak ke Plaza Tol Gombak menuju ke Jalan Lingkaran Tengah 2 (MRR2).
“Trafik sesak sejauh 5.2 kilometer sebelum Plaza Tol Gombak dan bercantum dengan MRR2 berikutan pertambahan kenderaan menghala ke Kuala Lumpur,” ciapnya ringkas.
Dalam pada itu, tinjauan di Lebuh Raya Utara Selatan (PLUS Selatan) juga turut menunjukkan kenderaan mula berasak-asak menghala ke ibu negara dari arah utara dalam keadaan hujan lebat.
Difahamkan, keadaan hujan lebat turut menyumbang kepada kesesakan jalan raya susulan pemandu memperlahankan kenderaan berikutan keadaan permukaan jalan yang licin.
Sementara itu, @BESRAYAtrafik pula memaklumkan bahawa pergerakan trafik dilaporkan bergerak lancar dan berada dalam keadaan terkawal di kedua-dua arah Lebuh Raya Sungai Besi (BESRAYA). – K! ONLINE


Trend menunjukkan penurunan kes Covid-19
Oleh SITI A'ISYAH SUKAIMI

19 Oktober 2021, 8:17 pm
PUTRAJAYA – Kementerian Kesihatan (KKM) memaklumkan pelaporan kes harian, jumlah kematian, kapasiti penggunaan katil Covid-19 di hospital dan Unit Rawatan Rapi (ICU) terus menunjukkan trend penurunan pada Minggu Epidemiologi (ME) ke-41 (10 Oktober hingga 16 Oktober).
Ketua Pengarah Kesihatan, Tan Sri Dr. Noor Hisham Abdullah berkata, trend positif ini selari dengan peningkatan liputan vaksinasi Covid-19 di Malaysia yang menjadikan aktiviti pembukaan semula pelbagai sektor secara terancang melalui inisiatif ‘reopening safely’ lebih meyakinkan.
Menurutnya, terdapat penurunan kes harian sebanyak 17.9 peratus daripada 63,722 kes (ME ke-40) kepada 52,321 kes (ME ke-41) manakala, jumlah kes baharu Covid-19 di Selangor mulai menunjukkan trend mendatar.
“Purata kes aktif pula menunjukkan penurunan 21.0 peratus daripada 133,450 kes (ME ke-40) kepada 105,497 kes (ME ke-41). Penurunan kes kematian pula sebanyak 15.3 peratus daripada 700 kes (ME ke-40) kepada 593 kes (ME ke-41).
“Selain itu, kes memerlukan rawatan di ICU menurun 12.0 peratus iaitu 778 kes (ME ke-40) kepada 684 kes (ME ke-41) serta yang memerlukan bantuan pernafasan menurun 11.9 peratus iaitu 331 kes (ME ke-40) kepada 292 kes (ME ke-41),” katanya dalam satu kenyataan akhbar di sini hari ini.
Ujarnya, bagi nilai kebolehjangkitan RT pula kekal stabil sekitar 0.80 hingga 0.90.

Tambah beliau, 83 kluster dilaporkan pada ME ke-41 melibatkan 37 (44.6 peratus) kluster tempat kerja, 25 (30.1 peratus) kluster komuniti, 10 (12.1 peratus) kluster pusat pendidikan, sembilan (10.8 peratus) kluster kumpulan berisiko tinggi dan satu (1.2 peratus) kluster pusat tahanan. – K! ONLINE


Lelaki maut terkena renjatan elektrik
Oleh NUR ANATI JUHARI

19 Oktober 2021, 9:35 pm
ALOR SETAR – Seorang lelaki maut selepas terkena renjatan elektrik ketika melakukan kerja-kerja pendawaian di sebuah premis di Jalan Perusahaan 9, Bandar Baru Mergong di sini hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Kedah, Mohamadul Ehsan Mohd. Zain berkata, pihaknya menerima panggilan kecemasan khidmat khas pada pukul 4.09 petang tadi.
“Sebaik tiba di lokasi, seorang lelaki dikenali sebagai Ooi Cheng Siong, 59, berada dalam keadaan tidak sedarkan diri di premis tersebut.
“Mangsa yang juga seorang kontraktor ke premis berkenaan untuk melakukan tugas pendawaian elektrik,” katanya ketika dihubungi di sini hari ini.
Kata beliau, mangsa disahkan meninggal dunia oleh pasukan perubatan Kementerian Kesihatan (KKM) di tempat kejadian.- K! ONLINE


Kanak-kanak maut jatuh bangunan hotel, luah mahu masuk syurga
Oleh ABD. RAZAK OSMAN

19 Oktober 2021, 8:10 pm
SUNGAI PETANI – Kanak-kanak perempuan yang meninggal dunia setelah terjatuh dari bangunan hotel di Tanjung Bungah, Pulau Pinang pada semalam pernah meluahkan keinginan mahu ke syurga.
Menurut Siti Norra Salleh, 44, anak bongsunya, Nur Airis Hafeeya Faizal, 6, menyatakan perkara tersebut dua hari sebelum kejadian.
“Dia ada menyebut tidak sabar nak pergi ke syurga dan saya tidak sangka ia adalah petanda kami akan kehilangannya buat selama-lamanya,” katanya ketika ditemui di rumahnya di Bandar Perdana di sini hari ini.
Katanya, arwah juga ada menunjukkan satu lukisan seseorang menangis, baru- baru ini.
Salah satu lukisan Nur Airis Hafeeya.
“Lukisan itu mungkin anak saya sedih selepas neneknya, Fatimah Man, 81, yang pernah tinggal bersama di rumah ini meninggal dunia akibat strok di Kampung Padang Pulut, Jeneri dekat sini pada Jumaat lalu,” ujarnya.
Sementara itu, bapa mangsa, Faizal Husain, 44, ketika menceritakan semula kejadian berkata, insiden tersebut berlaku sangat pantas tanpa dia sempat berbuat apa-apa. – K! ONLINE


80 peratus pelajar selesai dos pertama di Tanjong Karang
Oleh ISKANDAR SHAH MOHAMED

19 Oktober 2021, 6:52 pm
KUALA SELANGOR – Lebih 80 peratus pelajar sekolah di Tanjong Karang sudah menerima suntikan dos pertama Covid-19 setakat ini.
Ahli Parlimen Tanjong Karang, Tan Sri Noh Omar berkata, ini melibatkan 8,988 pelajar daripada 31 sekolah rendah dan menengah berusia 12 hingga 17 tahun.
“Sehingga semalam, rekod menunjukkan seramai 6,651 pelajar sekolah menengah dan 2,337 pelajar sekolah rendah selesai dos pertama suntikan.
“Kesemua mereka hadir bersama penjaga masing-masing sejak lapan hari lalu di Pusat Pemberian Vaksin (PPV) Sekolah Menengah Kebangsaan Agama (SMKA) Kuala Selangor,” katanya selepas meninjau PPV berkenaan bersama Pegawai Pendidikan Daerah Kuala Selangor, Mohd. Azwan Mohd. Nawawi.
Jelas Noh yang merupakan Menteri Pembangunan Usahawan dan Koperasi, PPV itu akan dibuka sehingga esok sebelum pelaksanaan pemberian dos kedua bermula 2 November depan.
“Kita berharap tempoh berbaki dua hari ini akan melengkapkan jumlah semua pelajar yang divaksinasi.

“Lokasi PPV bagi dos kedua juga belum ditetapkan dan akan dibincangkan dalam tempoh terdekat,” ujarnya.- K! ONLINE


Biawak buat kejutan ‘terjah’ pejabat, semua lari panjat meja
Oleh KOSMO!

19 Oktober 2021, 9:59 pm
PETALING JAYA – Kehadiran seekor biawak di sebuah pejabat nyata memeranjatkan beberapa orang kakitangan yang sedang bertugas sehingga ada yang cuba melarikan diri dengan memanjat meja dan kerusi.
Aksi tersebut dipercayai dirakam sebuah televisyen litar tertutup (CCTV) pejabat berkenaan sebelum dimuat naik di laman Facebook.
Berdasarkan klip video berdurasi 14 saat itu, kelihatan tiga orang pekerja cuba ‘melarikan’ diri dengan memanjat meja pejabat ketika haiwan itu menerjah masuk ke dalam pejabat.
Lebih melucukan dua kakitangan lelaki turut sama memanjat meja sebelum salah seorangnya dilihat ‘menolak’ seorang pekerja wanita sehingga terjatuh ketika dalam keadaan panik.
Bagaimanapun, tidak dinyatakan lokasi dan tarikh kejadian itu berlaku.
Susulan perkongsian itu, rata-rata pengguna laman Facebook ‘memerli’ tindakan pekerja lelaki yang turut sama melarikan diri sehingga ke atas meja.

“Tengok laki tu takut betul dia sampai jatuh perempuan tu,” tulis Intan Syafini Jafri.
Turut meninggalkan komen adalah seorang lagi pengguna dikenali sebagai Badrul Ihsan.
“Dia punya takut mengalahkan perempuan, siap tolak kakak tu lagi,” ujarnya.-K! ONLINE


Lima pemenang Liga Fantasi Kosmo! esok
Oleh KOSMO!

19 Oktober 2021, 7:12 pm
SAINGAN Liga Fantasi Kosmo! untuk minggu ke lapan menutup tirai selepas berakhirnya aksi Arsenal menentang Crystal Palace awal pagi tadi.
Para pengurus sebahagiannya gembira dengan percaturan yang dilakukan apabila pemain-pemain yang dipilih berjaya mempamerkan aksi terbaik menerusi gol dan umpanan gol yang dihasilkan sekali gus menyumbang banyak mata untuk pasukan.
Panel pemilihan Kosmo! berjaya memilih lima pasukan terbaik yang berjaya meraih mata tertinggi sepanjang aksi minggu kelapan dan nantikan pengumumannya esok. – K! ONLINE


3 individu belum lengkap vaksin tak lepas balik kampung
Oleh ROSLIZA MOHAMED

19 Oktober 2021, 7:49 pm
KOTA BHARU – Hasrat tiga individu yang masih belum lengkap dos vaksin untuk pulang ke kampung mereka di Kelantan gagal apabila masing-masing dikompaun RM2,000 sebelum diarah berpatah balik semasa tiba di dua sekatan jalan raya (SJR) di negeri ini semalam.
Ketua Polis Kelantan, Datuk Shafien Mamat berkata, satu kompaun dikeluarkan oleh pihak polis di SJR Pasir Puteh manakala dua lagi di Machang.
Menurutnya, ketiga-tiga individu itu dikesan masih belum lengkap dos vaksin semasa polis menjalankan pemeriksaan rambang di kedua-dua SJR berkenaan.
“Hasil pemeriksaan mendapati, tiga individu itu sudah mengambil vaksin Covid-19 bagi dos pertama dan sedang menunggu untuk suntikan dos kedua.
“Kompaun yang dikeluarkan terhadap dua individu di Machang mendapati mereka sudah melepasi SJR di Gua Musang dan Kuala Krai, namun akhirnya tertangkap di Machang,” katanya ketika dihubungi hari ini.
Menurut Shafien, polis tidak akan berkompromi dengan individu masih belum lengkap dos vaksin yang cuba rentas negeri dengan mengeluarkan kompaun serta-merta selain diarah berpatah balik ke destinasi asal.

Dalam perkembangan lain, ujarnya, aliran trafik di beberapa daerah di Kelantan masih terkawal hari ini meskipun perantau dilihat mula pulang ke negeri tempat mereka bekerja selepas bercuti. – K! ONLINE.


BeDaie bantu 3,000 mualaf dalami ilmu agama
Oleh ROSALWANI CHE SOH

19 Oktober 2021, 6:14 pm
KOTA BHARU – Seramai 3,000 orang saudara baharu atau mualaf di seluruh negara dipilih bagi mengikuti kelas pengajian agama secara dalam talian dan bersemuka menerusi Program BeDaie (1 Rumah 1 Daie) bagi meningkatkan pengetahuan dalam pengajian Islam.
Pengasas BeDaie, Amar Mirza Ab. Kadir Jailani berkata, projek perintis yang dijalankan di negeri ini untuk semua golongan mualaf merupakan usaha julung kali diadakan oleh pihaknya.
“Program itu memberi peluang kepada individu yang terpilih untuk mendalami ilmu agama dalam usaha untuk mendekatkan mereka dengan ajaran Islam.
“Disebabkan kes Covid-19 masih belum pulih sepenuhnya, pengajian dijalankan secara dalam talian manakala ada peserta yang terlibat akan hadir ke kelas yang ditetapkan,” katanya.
BeDaie merupakan sebuah platform madsarsah digital (e-pondok) yang melibatkan kelas sirah, ibadah, fiqh dan al-Quran yang menyediakan modul khas untuk mualaf. – K! ONLINE.


Lelaki maut rentung dalam kebakaran
Oleh EDDY AQMAL MOHAMED HAMIDI

19 Oktober 2021, 6:30 pm
KUALA LUMPUR – Mayat seorang lelaki tempatan ditemui rentung terbakar dalam satu kebakaran di sebuah rumah di Sri Petaling di sini awal pagi tadi.
Ketua Polis Daerah Brickfields, Asisten Komisioner Anuar Omar berkata, pihaknya menerima maklumat berhubung kebakaran tersebut kira-kira pukul 1 pagi sebelum bergegas ke lokasi.
“Pihak Jabatan Bomba dan Penyelamat Malaysia (JBPM) yang turut dikejarkan ke lokasi kejadian mengambil masa 30 ke 40 minit untuk memadamkan kebakaran tersebut.
“Siasatan awal di tempat kejadian telah menemui mayat seorang lelaki tempatan dalam keadaan rentung di dalam rumah tersebut,” katanya menerusi satu kenyataan hari ini.
Menurut beliau, punca kebakaran masih di dalam siasatan yang dijalankan oleh Ketua Polis Balai Sri Petaling dan kes kini diklasifikasikan sebagai laporan kebakaran serta kes mati mengejut.
“Orang awam yang mempunyai maklumat berhubung kejadian ini diseru untuk tampil memberikan keterangan,” ujar beliau.

Terdahulu, Pusat Gerakan Operasi JBPM Kuala Lumpur memaklumkan telah menerima panggilan kecemasan pada pukul 1.11 pagi.
Komander Operasi Kanan JBPM Kuala Lumpur, Mohd. Haikal Md. Kasri berkata, seramai 18 anggota bomba dari Balai Bomba dan Penyelamat (BBP) Sri Petaling, balai bantuan BBP Seputeh dan BBP Jalan Hang Tuah telah dikejarkan ke lokasi bagi melakukan pemadaman.
“Api dapat dikawal pada pukul 2 pagi dan berjaya dipadamkan sepenuhnya pada pukul 3.11 pagi.
“Anggota bomba bertugas yang melakukan pemeriksaan kemudiannya menemui mayat seorang lelaki tempatan berusia 54 tahun dalam keadaan rentung di bilik air bahagian atas,” katanya.- K! ONLINE


Lebuh raya masih terkawal, tempat rekreasi sesak
Oleh RAJA JAAFAR ALI

19 Oktober 2021, 6:04 pm
JOHOR BAHRU – Pergerakan kenderaan di Lebuh Raya Utara Selatan dilihat lancar tanpa sebarang kesesakan walaupun cuti umum Maulidur Rasul hari ini.
Tinjauan Kosmo! di Plaza Tol Skudai, Kempas dan Kulai mendapati aliran kenderaan yang memasuki plaza tol masih lancar di kedua-dua laluan masuk dan keluar ke selatan mahupun utara.
Laluan di Jalan Skudai menuju ke pusat bandaraya Johor Bahru masih bergerak lancar walaupun terdapat penambahan kenderaan di atas jalan raya.
Kesempatan cuti umum hari ini, warga Johor dilihat tertumpu ke pusat beli-belah dan berkelah ke kawasan peranginan di negeri ini berbanding merentas negeri.
Tumpuan orang ramai lebih tertumpu ke kawasan perkelahan antaranya Hutan Lipur Gunung Pulai.
Sejak awal pagi orang ramai mulai beratur untuk memasuki kawasan perkelahan yang dibuka pukul 8 pagi hingga 3 petang.

Begitu juga dengan pusat beli-belah, kalau sebelum ini tempat meletak kereta di Angsana Mall lenggang, kini penuh dengan kenderaan para pengunjung yang datang sama ada untuk membeli-belah atau untuk makan bersama keluarga dan rakan-rakan.-K! ONLINE


Rakan kongsi UMNO belum dimuktamadkan – Ahmad Zahid
Oleh KOSMO!

19 Oktober 2021, 5:57 pm
Oleh MUHAMMAD SHAHIZAM TAZALI
MELAKA – UMNO masih belum memuktamadkan secara rasmi rakan kerjasama bagi menghadapi Pilihan Raya Negeri (PRN) Melaka yang berlangsung pada 20 November depan.
Justeru, Presidennya, Datuk Seri Dr. Ahmad Zahid Hamidi mengingatkan agar mana-mana penganalisis politik tidak membuat spekulasi mengenai pendirian UMNO dan Barisan Nasional (BN) dalam PRN kali ini.
Jelas beliau, keputusan muktamad hanya akan diputuskan dalam mesyuarat Biro Politik dan Majlis Tertinggi UMNO serta Dewan Tertinggi BN yang akan diadakan pada minggu hadapan atau sebelum tarikh penamaan calon.
“Pelbagai pihak telah tampil menyatakan hasrat dan UMNO sentiasa berfikiran terbuka. Kami (UMNO) berlapang dada dan sedia menerima pandangan daripada sesiapa sahaja.
“Namun, segala keputusan hanya akan diputuskan secara kolektif apabila tiba masanya,” katanya dalam sidang akhbar selepas melancarkan jentera PRN UMNO peringkat negeri di sini hari ini. – K! ONLINE.


Suami isteri dari Perak dikompaun RM10,000 tak lengkap vaksin
Oleh MASTURAH SURADI

19 Oktober 2021, 5:49 pm
KOTA TINGGI – Cubaan sepasang suami isteri dari Perak yang masih tidak lengkap vaksin untuk merentas ke daerah ini membawa padah apabila dikompaun semalam.
Ketua Polis Daerah Kota Tinggi, Superintendan Hussin Zamora berkata pasangan itu ditahan dalam operasi pematuhan dilakukan di sekatan jalan raya (SJR) Jalan Kulai – Kota Tinggi.
“Pasangan suami isteri itu diberikan kompaun kerana merentas negeri tanpa vaksin yang lengkap.
“Siasatan mendapati mereka dari negeri Perak ke Kulai melalui SJR (Inas) Jalan Kulai-Kota Tinggi untuk melakukan rentas negeri.
“Nilai kompaun dikenakan adalah sebanyak RM5,000 setiap seorang,”katanya dalam kenyataan hari ini.
Katanya, kompaun dikeluarkan adalah di bawah Peraturan 17(1) Peraturan-Peraturan Pencegahan Dan Pengawalan Penyakit Berjangkit 2021.

Jelasnya, orang ramai dinasihatkan agar mematuhi prosedur operasi standard (SOP) ditetapkan meskipun kerajaan telah memberikan kebenaran bagi mereka yang sudah menerima vaksinasi lengkap untuk melakukan pergerakan rentas negeri. -K! ONLINE


Hujan lebat, ribut petir badai 13 buah negeri petang ini
Oleh KOSMO!

19 Oktober 2021, 5:34 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran ribut petir, hujan lebat di beberapa kawasan di 13 negeri sehingga pukul 8 malam ini.
MetMalaysia berkata, antara negeri yang terlibat adalah di Perlis, Kedah, Pulau Pinang, Perak, Pahang, Kelantan, Terengganu, Negeri Sembilan, Selangor, Johor, Sabah, Sarawak dan Wilayah Persekutuan Labuan.
Bagi negeri Perlis, ia melibatkan seluruh kawasan di negeri itu, manakala untuk Kedah ia melibatkan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
Untuk negeri Pulau Pinang pula, ia membabitkan kawasan Seberang Perai Utara, Seberang Perai Tengah dan Seberang Perai Selatan, manakala di Perak adalah di Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
Beralih ke negeri Pantai Timur, bagi negeri Kelantan ia melibatkan daerah Kuala Krai, Terengganu (Setiu dan Hulu Terengganu), manakala Pahang (Lipis, Raub, Jerantut, Temerloh, Maran dan Kuantan)
Amaran sama turut dikeluarkan untuk kawasan di negeri Selangor (Kuala Selangor, Klang dan Gombak), Negeri Sembilan (Seremban, Kuala Pilah, Port Dickson dan Rembau), manakala Johor (Tangkak, Muar, Segamat, Batu Pahat, Kluang, Pontian, Kulai dan Johor Bahru).

Di Sarawak pula, ia melibatkan kawasan Sarikei, Sibu, Mukah, Kapit, Song, Bintulu (Tatau), Miri, Subis dan Limbang.
Untuk negeri Sabah, ia membabitkan kawasan Pedalaman (Sipitang, Tenom, Kuala Penyu dan Beaufort), Pantai Barat (Papar, Putatan, Penampang, Kota Kinabalu dan Ranau), Tawau (Kunak dan Lahad Datu), Sandakan (Tongod, Telupid, Kinabatangan dan Sandakan.
Turut mengalami hujan lebat dan ribut petir adalah keseluruhan Wilayah Persekutuan Labuan.-K! ONLINE


134 kes jangkitan VOC dikesan
Oleh SITI A'ISYAH SUKAIMI

19 Oktober 2021, 6:22 pm
PUTRAJAYA – Sebanyak 134 kes jangkitan Variant of Concern (VOC) dikesan melibatkan 132 kes varian Delta (B.1.617.2) dan dua kes varian Beta (B.1.351) menerusi kajian berterusan pada 7 Oktober hingga hari ini.
Kesemua 134 kes tersebut ditemui di Johor (43), Negeri Sembilan (18), Melaka (15), Kuala Lumpur (13), Selangor (13), Sabah (13), Pahang (6), Pulau Pinang (6), Sarawak (2), Kelantan (1), Kedah (1), Terengganu (1), Putrajaya (1) dan Perlis (1).
Ia dikesan selepas kajian oleh UKM Medical Molecular Biology Institute (UMBI-UKM), Integrative Pharmacogenomics Institute (iPROMISE-UiTM), Tropical Infectious Diseases Research & Education Centre (TIDREC-UM), Malaysia Genome Institute (MGI) dan Institute for Medical Research (IMR).
Ketua Pengarah Kesihatan, Tan Sri Dr. Noor Hisham Abdullah berkata, berdasarkan pecahan, UMBI-UKM mengenal pasti sebanyak 79 kes kesemuanya varian Delta (B.1.617.2) manakala, iPROMISE-UiTM pula sebanyak 10 kes varian Delta (B.1.617.2).
“TIDREC-UM mengenal pasti tujuh kes varian Delta (B.1.617.2), MGI dengan satu kes varian Delta (B.1.617.2) manakala IMR mengesan 37 kes iaitu 35 kes varian Delta (B.1.617.2) dan dua kes varian Beta (B.1.351).
“Ini menjadikan jumlah kumulatif kes dijangkiti oleh virus SARS-CoV-2 dikategorikan sebagai VOC dan Variant of Interest (VOI) adalah sebanyak 2,386 kes. Daripada jumlah itu, 2,366 kes adalah VOC manakala 20 kes adalah VOI,” katanya menerusi hantaran Facebook di sini hari ini. -K!ONLINE


Dijemput ajal ketika daki Gunung Lambak
Oleh NUR NABILAH RAHMAT

19 Oktober 2021, 6:18 pm
KLUANG – Seorang lelaki ditemui meninggal dunia ketika melakukan aktiviti riadah mendaki Gunung Lambak di sini hari ini.
Dalam kejadian pada pukul 12.25 tengah hari itu, mangsa, Teo Chee Kiong @ Tiu Chee Kiong, 52, menemui ajal disyaki akibat serangan jantung.
Difahamkan, mangsa mendaki seorang diri dikatakan rebah dengan tiba-tiba selepas mengalami sesak nafas sebelum orang awam menyedari kejadian itu menghubungi talian kecemasan.
Menurut Komander Operasi Pegawai Bomba Kanan II Noorhakim Nordin berkata, sebuah jentera FRT dan EMRS dari Balai Bomba dan Penyelamat (BBP) Kluang dengan kekuatan seramai sebelas 11 anggota telah dihantar ke tempat kejadian.
“Setibanya Pasukan Keluaran Operasi (PKO) di tempat kejadian didapati benar terdapat seorang mangsa lelaki dijumpai tidak sedarkan diri oleh orang awam yang sedang melakukan aktiviti mendaki di gunung tersebut.
“Mangsa telah disahkan meninggal dunia oleh pasukan perubatan Kementerian Kesihatan Malaysia (KKM)” katanya ketika dihubungi hari ini.-K! ONLINE


MEDAC kaji wajibkan peminjam lengkap dua dos
Oleh ISKANDAR SHAH MOHAMED

19 Oktober 2021, 6:27 pm
KUALA SELANGOR – Kementerian Pembangunan Usahawan dan Koperasi (MEDAC) akan mengkaji kemungkinan mewajibkan pemohon pinjaman di bawah kementerian itu melengkapkan dua dos vaksin.
Menterinya, Tan Sri Noh Omar berkata, pihaknya setakat ini tidak menetapkan perkara itu sebagai syarat khas pinjaman.
“Saya kena bincang dahulu (bersama kementerian) dan belum mengenakan sebarang syarat.
“Namun, syarat (dua dos vaksin) mungkin perlu dilihat sekiranya keadaan memaksa atau serius,” katanya selepas meninjau Pusat Pemberian Vaksin (PPV) Sekolah Menengah Kebangsaan Agama (SMKA) Kuala Selangor di sini, hari ini.
Pada 24 Jun lalu, MEDAC mahu memastikan pengusaha perniagaan mikro dan tidak rasmi tersenarai sebagai penerima utama vaksin dalam Program Imunisasi Covid-19 Kebangsaan (PICK).- K! ONLINE


Remaja mati lemas ketika mandi air terjun
Oleh AZAHAR HASHIM

19 Oktober 2021, 6:11 pm
KULIM – Kegembiraan lima sahabat berkelah sambil mandi di air terjun berakhir tragedi apabila seorang daripada mereka mati lemas dalam kejadian di Junjung dekat sini hari ini.
Dalam kejadian kira-kira pukul 10.53 pagi itu, mangsa, Iman Zulhakim Mohd. Rahim, 18, dari Bukit Mertajam, Pulau Pinang meninggal dunia di tempat kejadian.
Ketua Polis Daerah Kulim, Superintendan Sazalee Adam berkata, mangsa bersama rakan- rakannya datang ke air terjun Junjung untuk berkelah.
“Mangsa bersama seorang rakan turun perlahan-lahan ke dalam satu kawasan air terjun bersama seorang lagi rakannya.
“Namun tiba-tiba kedua-dua mereka dilihat terkapai-kapai dan tenggelam seperti ‘disedut’ ke dasar air terjun tersebut,” katanya di sini hari ini.
Sazalee berkata, seorang rakan kemudian terjun untuk menyelamatkan salah seorang daripada dua mangsa itu.

“Seorang mangsa berjaya diselamatkan, namun disebabkan terlalu penat dia tidak mampu menyelamatkan mangsa kedua,” ujarnya. – K! ONLINE.


Individu kejam, campak anak kucing dari Jambatan Pulau Pinang
Oleh NOOR HASLIZA NUSI

19 Oktober 2021, 5:30 pm
GEORGE TOWN – Video seorang kaki pancing menyelamatkan seekor anak kucing yang terjatuh dari tiang 67, Jambatan Pulau Pinang di sini selepas dipercayai dicampak individu tidak dikenali petang tadi mula tular di media sosial.
Video berdurasi 18 saat itu telah dirakam seorang pemandu bot pancing, Sobri Karim, 36.
Sobri berkata, dia menerima panggilan membawa anak kucing ke jeti nelayan Batu Uban dari lokasi tiang di bawah jambatan itu daripada seorang kaki pancing kira-kira pukul 3.30 petang tadi.
“Saya dimaklumkan nelayan tersebut yang anak kucing berbulu hitam itu dijumpai semasa dia sedang memancing ikan di tiang 67 pada pukul 2 petang.
“Anak kucing itu ditemui sedang berenang menghampiri tembok tiang itu selepas dicampak kira-kira 20 meter dari atas jambatan. Kaki pancing tersebut kemudiannya terus membawa naik haiwan tersebut dengan menggunakan penyauk ikan.
“Saya terus bergegas ke lokasi penemuan anak kucing itu sejurus menerima panggilan membantu membawa anak kucing pulang ke jeti,” katanya kepada Kosmo! di sini hari ini.

Sobri menambah, dia tidak menyangka ada individu sanggup bertindak kejam terhadap haiwan perliharaan tersebut tanpa perikemanusiaan. – K! ONLINE


Trafik lebuh raya di Pulau Pinang lancar
Oleh SITI NUR MAS ERAH AMRAN

19 Oktober 2021, 5:00 pm
SEBERANG PERAI – Aliran trafik di Lebuh Raya Utara-Selatan di negeri ini bergerak lancar di kedua-dua arah setakat petang ini.
Tinjauan Kosmo! di Plaza Tol Juru dekat Bukit Mertajam dan laluan dekat Seberang Jaya di sini setakat pukul 4 petang tadi mendapati trafik lancar walaupun orang ramai dijangka mula melakukan perjalanan pulang ke ibu kota untuk kembali bekerja esok.
Laluan terbabit adalah jalan utama pengguna dari negeri ini, Kedah dan Perlis menuju ke arah selatan termasuk ibu negara.
Terdahulu, aliran trafik di bahagian pulau dan Seberang Perai dijangka meningkat susulan cuti hujung minggu dan cuti umum sempena Maulidur Rasul hari ini.
Ahad lalu, Perdana Menteri Datuk Seri Ismail Sabri Yaakob mengumumkan kebenaran rentas negeri bermula 11 Oktober selepas peratusan rakyat Malaysia dewasa yang lengkap divaksinasi telah mencapai 90 peratus. – K! ONLINE


Kerajaan tidak sekat rakyat Malaysia kerja di luar negara
Oleh SITI A'ISYAH SUKAIMI

19 Oktober 2021, 5:19 pm
PUTRAJAYA – Kerajaan tidak pernah menyekat mana-mana rakyat Malaysia yang ingin bekerja di luar negara tertakluk kepada terma, syarat dan perundangan di negara berkenaan.
Menteri Sumber Manusia, Datuk Seri M. Saravanan berkata, terdapat ramai rakyat Malaysia bermastautin di luar negara untuk mencari rezeki termasuk Singapura yang dianggarkan seramai 400,000 orang di negara jiran tersebut.
Katanya, terdapat kekeliruan mengenai sekatan kepada rakyat Malaysia untuk bekerja di luar negara baru-baru ini, berkemungkinan berkait penjelasan isu Skim Pekerja Sektor Perladangan di Australia oleh Timbalan Menteri Sumber Manusia semasa sesi jawapan lisan di Dewan Negara pada 11 Oktober lalu.
“Saya telah mengadakan perbincangan dengan Pesuruhjaya Tinggi Australia ke Malaysia, Dr. Justin Lee pada 7 September berhubung visa perladangan yang diumumkan oleh Kerajaan Australia.
“Ini kerana kedua-dua negara iaitu Malaysia dan Australia masing-masing menghadapi masalah yang sama iaitu kekurangan guna tenaga dalam sektor perladangan, selain kebergantungan tinggi terhadap guna tenaga asing dalam sektor ini,” katanya dalam satu kenyataan akhbar di sini hari ini.
Beliau berkata, senario di Australia dan Malaysia agak mirip iaitu sektor perladangan kebanyakannya melibatkan kerja 3D ‘Dangerous, Dirty and Difficult’ (kotor, bahaya dan sukar) menyebabkan ramai pekerja tempatan tidak berminat untuk menceburkan diri dalam sektor tersebut. – K! ONLINE.


Keputusan solat tanpa jarak, tidak perlu ambil masa lama
Oleh ZAKKINA WATI AHMAD TARMIZI

19 Oktober 2021, 5:14 pm
SEREMBAN – Kerajaan dilihat tidak perlu mengambil masa yang lama dalam membuat keputusan bagi membenarkan umat Islam di negara ini menunaikan solat berjemaah di masjid dan surau tanpa dibatasi penjarakan fizikal.
Bekas Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri bagaimanapun berpandangan, perkara itu sudah tentu perlu dirujuk terlebih dahulu kepada Majlis Fatwa Kebangsaan untuk bersidang bersama pihak lain termasuk Kementerian Kesihatan dan Majlis Keselamatan Negara (MKN).
“Saya rujuk kepada Majlis Fatwa Kebangsaan mungkin mereka boleh bersidang dan melihat semula kajian mengenai perkara ini, barulah ia boleh memutuskan perkara berkenaan.
“Ia perlu melihat data-data dan biasanya Kementerian Kesihatan akan menasihati, mungkin sekarang ini jika melihat gelombang penularannya perlahan namun mungkin kebolehjangkitan itu tinggi dan itu memerlukan data-data daripada pihak berkaitan.
“Situasi ini kita tidak perlu ambil masa yang lama tetapi perlu menilai semula data-data terkini merebaknya jangkitan Covid-19,” katanya kepada pemberita selepas Majlis Pelancaran Maktabah al-Bakri di Nilai di sini hari ini.
Muzakarah Khas Jawatankuasa Muzakarah Majlis Kebangsaan Bagi Hal Ehwal Ugama Islam (MKI) esok dijangka akan membincangkan isu prosedur operasi standard (SOP) mengenai aktiviti masjid dan surau, termasuk cadangan merapatkan susunan saf ketika solat berjemaah. – K! ONLINE.


405 calon Perajurit Muda Udara lapor diri
Oleh ZAKI SALLEH

19 Oktober 2021, 4:56 pm
IPOH – Seramai 405 calon lelaki Perajurit Muda Udara siri 64/21 yang terpilih dari serata negeri melaporkan diri di Akademi Tentera Udara (ATU) Ipoh di sini bagi dokumentasi akhir sebelum memulakan latihan.
Kesemua mereka hadir secara berperingkat-peringkat iaitu pada Sabtu dan Ahad diiringi keluarga masing-masing.
Tentera Udara Diraja Malaysia (TUDM) menerusi paparan pada laman Facebook pasukan tersebut memberitahu, kaedah tersebut bagi memudahkan pengurusan kemasukan serta memastikan prosedur operasi standard (SOP) dipatuhi.
Menurut kenyataan tersebut, seramai 205 calon hadir pada peringkat pertama, Sabtu manakala bakinya melapor diri bagi peringkat kedua (Ahad).
“Pengambilan calon Perajurit Muda Udara pada kali ini hanya melibatkan calon lelaki sahaja yang bakal memulakan latihan pada 27 Oktober.
“Kesemua calon yang melapor turut diberi penerangan mengenai dokumentasi akhir serta menjalani ujian saringan awal air kencing,” ujar paparan tersebut.

Prosedur seperti ini bertujuan memastikan setiap calon bebas daripada penggunaan bahan terlarang sebelum mengangkat sumpah sebagai Perajurit Muda Udara. – K! ONLINE


Iman Suhana paranoid mengandung pada musim Covid-19
Oleh NUR EMIRA SAIZALI

19 Oktober 2021, 4:54 pm
PETALING JAYA – Kematian dan komplikasi yang berlaku kepada segelintir wanita hamil ketika negara sedang dilanda pandemik bukan satu hal yang menyenangkan buat segelintir kaum ibu.
Kerisauan sama turut dilalui dramatis popular, Iman Suhana yang kini sedang hamil lima bulan.
Kata Iman atau nama sebenarnya Norsuhana Mohamad Wahid, 31, walaupun menerima khabar gembira kehamilan kedua, dia mengakui dilanda paranoid kerana mengandung ketika kes jangkitan Covid-19 sedang meningkat.
“Alhamdulillah saya disahkan hamil sekitar Mei lalu tetapi ketika mendapat berita gembira ini, mental saya agak ‘koyak’ kerana banyak membaca tentang tidak sesuai mengandung pada musim Covid-19.
“Disebabkan itu, saya berehat sebentar daripada media sosial. Tanpa sedar, berita sebegitu boleh mematahkan semangat ibu-ibu yang sedang hamil sehingga memberi kesan kepada kandungan,” katanya kepada Kosmo! Online hari ini.
Ujarnya, dia berharap agar semua wanita yang sedang hamil terus kuat dan jangan hiraukan kata-kata negatif orang lain.

“Kepada semua wanita yang sedang mengandung, kuatkan semangat.
“Percayalah bahawa setiap kehamilan sudah ditentukan Tuhan. Jika Allah SWT kata sudah sampai masanya (hamil), Dia akan tetap akan beri,” katanya lagi.
Bercerita lanjut, dia yang terkenal menerusi drama Takdir Yang Tertulis itu memberitahu alahan yang dialaminya teruk berbanding ketika hamil anak pertama.
“Tiga bulan pertama memang terbaring saja, asyik muntah dan bau masakan seperti bau tumisan pun tidak boleh.
“Selain itu, saya juga tak boleh dengan bau badan suami sendiri. Dia mandi atau tidak, saya tetap tidak boleh terima,” ujarnya.
Untuk rekod, pelakon kelahiran Taiping, Perak itu berkahwin dengan Muhammad Shazwan Ibrahim , 32, iaitu seorang ahli perniagaan pada tahun 2018.
Pasangan itu seterusnya dikurniakan seorang anak perempuan, Maya Inara yang kini berusia tiga tahun. – K! ONLINE


Bukan biadab, Tajul jaga-jaga terima hadiah, makanan
Oleh HANISAH SELAMAT

19 Oktober 2021, 5:30 pm
PETALING JAYA – Penderitaan yang dilalui abang kandung sendiri yang berbulan-bulan terlantar akibat serangan penyakit misteri membuatkan penyanyi Tajul Ariff sangat berjaga-jaga saat ditawarkan sebarang hadiah atau pemberian makanan daripada peminat.
Bukan bersikap biadab mahupun buruk sangka, Tajul sebaliknya yakin hanya orang yang pernah melalui situasi sama memahami punca pendekatan yang diambil ketika ini.
“Sebenarnya dari dahulu pun saya sentiasa berhati-hati baik dalam perbualan dan perlakuan, tambah-tambah apabila diajukan makanan dan hadiah sebab kita tak tahu niat orang.
“Tetapi tidaklah sampai kita berburuk sangka dengan semua orang. Cuma kalau kita enggan pihak pemberi yang ikhlas berkecil hati, kita ambil dahulu pemberian mereka sebagai tanda terima kasih.
“Jangan pula tunjuk muka kurang senang atau tolak mentah-mentah, itu perbuatan biadab,” katanya kepada Kosmo! Online.
Pada awal April lalu, abang Tajul yang juga penyanyi Khalis atau nama sebenarnya Mohd. Khalis Md. Shari, 33, terlantar hanya selepas empat hari diserang penyakit sehingga seluruh tubuh badannya lemah, tidak boleh berjalan mahupun bercakap.

Sebelum ini The Real Spin itu memang mempunyai masalah kencing manis, namun masih terkawal sekali gus membuatkan ahli keluarganya sanggup berubat dengan apa cara sekali pun.
Keadaan penyanyi lagu Semakin Rindu itu menjadi perhatian apabila videonya didukung seseorang sebelum dimasukkan ke dalam kenderaan untuk dibawa ke hospital menampakkan dirinya yang cengkung dan kurus kering.
Sentiasa berulang alik mendapatkan rawatan hospital selain tidak mengenepikan perubatan Islam, keadaan kesihatan bapa kepada tujuh cahaya mata itu dikatakan tidak menentu.
Dalam perkembangan terkini, Tajul, 23, meluahkan rasa syukur atas tahap kesihatan Khalis yang semakin menunjukkan perubahan positif berbanding beberapa bulan lalu.
Katanya, insan kesayangan mereka sekeluarga itu sudah hampir 90 peratus pulih apabila dapat berjalan seperti dulu selain sudah banyak berbual, punya selera makan dan boleh menyanyi semula.
“Alhamdulillah, abang saya dalam proses penyembuhan. Boleh dikatakan hampir 90 peratus pulih. Kami lega tengok perkembangannya. Daripada terlantar, dia sudah boleh berjalan, borak dan menyanyi semula.
“Ini semua berkat doa dan sokongan semua pihak terutama isteri dan anak-anaknya yang sentiasa menjaganya dengan baik serta memberikan sepenuh perhatian supaya dia kembali bersemangat,” kata pemilik nama sebenar Tajul Ariff Noor Md. Shari itu.
Ditanya lagi mengenai dirinya sama ada pernah berhadapan situasi sama, Tajul hanya berharap dia bersama seluruh ahli keluarganya terus dijauhkan daripada perkara yang tidak diingini.
“Kita hanya mampu berserah kepada-Nya. Paling penting setiap kali selepas solat kita jangan lupa berdoa supaya dijauhkan daripada benda khurafat seperti itu. Banyakkan berselawat dan usah leka,” tambahnya lagi.
Sementara itu, Tajul melayangkan terima kasih atas sambutan ramai terhadap lagu Malam Semakin Dingin nyanyian asal arwah abangnya, Achik Spin yang dibawakan semula bersama Afieq Shazwan.
Akuinya, sejak dilancarkan pada 15 September lalu sambutan pendengar diberikan sangat luar biasa malah menguatkan impiannya untuk menghasilkan album penuh yang memuatkan dendangan Allahyarham.
“Setakat ini saya dan Afieq memang sudah rakamkan sebuah lagi lagu baharu, cuma tinggal siapkan pembikinan video muzik kami. Selepas ini bakal muncul pula lagu lain daripada buah tangan terdahulu Achik.
“Semua itu masih dalam perancangan tetapi besar harapan saya andai dapat merealisasikan album khas yang memuatkan lagu lama Allahyarham termasuk dendangan solonya,” kongsi Tajul lagi. – K! ONLINE


Othman terima Anugerah Tokoh Utama Maulidur Rasul Wilayah Persekutuan
Oleh EDDY AQMAL MOHAMED HAMIDI

19 Oktober 2021, 4:51 pm
PETALING JAYA – Ahli Lembaga Suruhanjaya Perkhidmatan Awam, Tan Sri Othman Mustapha dipilih sebagai penerima Anugerah Tokoh Utama Maulidur Rasul peringkat Wilayah Persekutuan bagi tahun ini.
Pemilihan tersebut dimuktamadkan oleh Jawatankuasa Panel Pemilihan Anugerah Tokoh Maulidur Rasul S.A.W peringkat Wilayah Persekutuan 1443H/2021M setelah meneliti pencalonan dengan mengambil kira sumbangan individu dan organisasi dalam bidang masing-masing.
Jabatan Agama Islam Wilayah Persekutuan (Jawi) menerusi satu kenyataan berkata, pemilihan dibuat berdasarkan peranan calon ke arah memperkukuhkan syiar Islam khususnya di Wilayah Persekutuan berdasarkan sumbangan cemerlang terhadap pembangunan ummah dan perkembangan syiar Islam.
“Anugerah Khas Individu pula diberikan kepada Pengarah Urusan Kumpulan Zikay Group Berhad, Datuk Mohd. Khay Ibrahim yang juga merupakan usahawan juga tokoh korporat bumiputera yang memiliki Tamu Hotel & Suites, sebuah hotel patuh syariah di Kampung Baru, Kuala Lumpur.
“Masjid Ar-Rahimah di Kampung Pandan, Kuala Lumpur pula dipilih sebagai penerima Anugerah Khas Organisasi bagi Kategori masjid,” katanya.
Tambah kenyataan itu, Masjid Ar-Rahimah merupakan perintis kepada program ‘community freezer’ yang menempatkan peti simpanan sejuk beku bagi bekalan makanan basah kepada golongan yang terkesan dan memerlukan sepanjang tempoh Perintah Kawalan Pergerakan (PKP).

“Inisiatif tersebut sekaligus menyerlahkan fungsi masjid yang bukan semata-mata menjadi tempat beribadah tetapi juga menyantuni keperluan dan kebajikan ummah,” ujarnya.
Sementara itu, Surau Jumaat Al-Hikmah Projek Perumahan Rakyat (PPR) Beringin terpilih sebagai penerima anugerah kategoti surau manakala Sekolah Integrasi Rendah Agama Jawi(SIRAJ) Saidina Uthman bin Affan dipilih menerima anugerah Kategori Sekolah Rendah Agama (SRA).
“Bagi kategori Institut Pendidikan Islam Swasta pula diberikan kepada Sekolah Rendah Islam Cahaya Ummi, selain kategori Badan Bukan Kerajaan diberi kepada Persekutuan Seruan Islam Selangor Dan Wilayah Persekutuan (Jam’iyah),” katanya.
Terdahulu, Menteri di Jabatan Perdana Menteri (Hal Ehwal Agama) Idris Ahmad sewaktu berucap merasmikan majlis menyeru agensi hal ehwal Islam untuk terus bangkit bersama masyarakat membantu dan membina semula negara yang terjejas akibat pandemik Covid-19.
“Dalam konteks Wilayah Persekutuan, adalah menjadi harapan saya agar Majlis Agama Islam Wilayah Persekutuan bersama Jawi, terus melipatgandakan usaha memperkasa umat Islam dalam aspek pendidikan, sosioekonomi, kebajikan termasuklah aspek penyatuan dan perpaduan ummah,” katanya. -K! ONLINE


Hafiz Mahamad ‘belanja’ bas percuma balik kampung
Oleh KOSMO!

19 Oktober 2021, 5:03 pm
PETALING JAYA – Personaliti media sosial dan usahawan, Hafiz Mahamad menawarkan bas percuma kepada mereka yang ingin balik kampung atau pulang ke kolej tetapi mempunyai kekangan kewangan.
Hafiz dalam satu hantaran di laman Facebooknya berkata, setiap individu yang memohon perkhidmatan bas percuma itu boleh memohon sehingga tiga tiket.
Katanya, buat masa ini dia sudah menempah tiga buah bas dan jika permintaan masih tinggi dia akan menyewa sehingga enam buah bas.
“Bantu saya sebarkan, kita bantu sahabat-sahabat. Sekarang saya hanya memerlukan “list name” sahabat yang nak, boleh WhatsApp ke talian 011-65685200.
“Satu orang boleh dapat tiga tiket, bas akan bergerak Jumaat ni (22 Oktober) pukul 8 malam dari Kuala Lumpur akan ke Selatan, Pantai Timur dan Utara,” katanya di sini hari ini.
Hafiz berkata, tempat berkumpul adalah di Shah Alam dan perkhidmatan bas itu juga akan berhenti di beberapa ‘check point’ dan lokasi lain yang akan dikemaskini melalui WhatsApp.

Jelasnya, selain tiket percuma, dia dan pasukannya juga akan menyediakan makanan percuma di dalam bas berserta kit ujian Covid-19.
“Harap bas ni semua penuh dan kalau boleh lebih lagi. WhatsApp cepat tau, takut ada sahabat yang terlepas nanti. Doakan rezeki saya dan sahabat kita semua,”katanya.-K! ONLINE


Aliran trafik lancar di lebuh raya utama
Oleh EDDY AQMAL MOHAMED HAMIDI

19 Oktober 2021, 4:54 pm
PETALING JAYA – Aliran trafik di semua lebuh raya bertol sekitar Lembah Klang dilaporkan masih lancar dan terkawal setakat petang ini.
Laman Twitter rasmi Lebuh Raya Malaysia (LLM) melaporkan aliran trafik di Lebuh Raya Kuala Lumpur-Karak (KLK), Lebuh Raya Pantai Timur 1 (LPT1) dan LPT2 di kedua-dua arah termasuk di sekitar Plaza Tol Gombak, Plaza Tol Bentong dan Plaza Tol Kuala Terengganu juga lancar.
“Susulan kemalangan di Lebuh Raya Utara-Selatan (PLUS) Kilometer 274.3 arah utara di Bandar Ainsdale menghala ke Nilai pagi tadi, trafik masih perlahan namun lorong paling kanan telah dibuka untuk laluan kenderaan.
“Pergerakan trafik di lokasi masih dalam keadaan terkawal namun trafik dilaporkan perlahan sejauh tujuh kilometer di lokasi” ciapnya.
Sementara itu, @BESRAYAtrafik pula memaklumkan bahawa pergerakan trafik di kedua-dua arah Lebuh Raya Sungai Besi (BESRAYA) adalah lancar dan terkawal. – K! ONLINE


Hati Ika Nabella terluka, disindir tak layak tunai umrah
19 Oktober 2021, 4:41 pm
PETALING JAYA – Pelakon Ika Nabella percaya, sangat penting untuk setiap orang menjauhkan diri daripada manusia toksik dan memastikan pergaulan dikelilingi individu positif serta memberi aura baik.
Menurut pemilik nama lengkap Ika Nabila Abdul Rahim itu, manusia yang toksik bukan sahaja menjatuhkan air muka bahkan mampu meruntuhkan semangat seseorang.
Mengakui sering berdepan dengan manusia toksik, Ika berasa hairan melihat golongan yang menganggap diri mereka terlalu sempurna berbanding orang lain.
Perkara tersebut dilalui sendiri oleh Ika, 32, apabila dia disindir seorang individu yang cukup sempurna ilmu agama tetapi dengan mudah melabelkan dirinya tidak layak mengerjakan ibadah umrah.
“Seseorang kata yang saya tidak layak untuk kerjakan umrah. Seorang manusia yang cukup sempurna didikan agamanya kata, ‘tak layak’.
“Kata-katanya terlalu melukakan hati saya sampaikan rasa sekarang juga nak tempah. Saya menyimpan impian untuk menunaikan umrah sejak saya berhijrah,” katanya dalam hantaran InstaStory.

Tambah pelakon drama Bahagia Bukan Bidaan itu, dia selama ini sebenarnya sedang bertarung dengan diri sendiri untuk mempelajari ilmu agama demi menjadi seorang manusia yang lebih baik.
“Saya benar-benar memaksa diri untuk belajar agama, mengaji betul-betul dan belajar tajwid. Bangun pagi sertai kuliah. Demi Allah, saya cuba jadi orang yang lebih baik. Kenapa? Sebab saya lemah.
“Saya tak pasti tentang orang lain. Tapi saya memang bergelut. Rezeki saya ada ustazah yang selalu ingatkan saya setiap kali kelas. Supaya saya tak lupa dan sentiasa berpegang teguh dengan niat. Tapi orang-orang begini…entahlah,” katanya lagi.
Tambah ibu kepada seorang cahaya mata itu, golongan manusia yang toksik perlu menghentikan tabiat dan sikap buruk mereka terhadap orang lain.
“Tak payah masuk kedai ni, semua saiz S, tak ada saiz gajah. Jangan pakai tudung putih lah, nanti jadi tahi cicak. Perangai macam ni nak pergi umrah? Tak payah berangan, tak layak. Siapa pernah berhadapan situasi di atas?
“Orang-orang sebegini patut hentikan semua ini. Salah kalau bercakap begitu kepada orang lain. Mereka bukan adik-beradik, pasangan atau kawan rapat kalian! Ini bukan gurauan. Macam manalah nak hentikan semua ini,” luahnya. – K! ONLINE


Dahulu ‘kejung’, sekarang sangat suka – Amyra Rosli
Oleh MOHAMMAD SHAHEMY AZMI

19 Oktober 2021, 3:57 pm
PETALING JAYA – Selepas lebih dua bulan menjadi pengacara rancangan Nona, pelakon Amyra Rosli mengakui semakin jatuh cinta dengan kerjaya tersebut dan berasa seronok melakukan tugas pengacaraan.
Ujar Amyra atau nama lengkapnya Nur Amira Izzati Rosli, 30, selepas menjalani latihan dari hari ke hari untuk memantapkan lagi kemahiran pengacaraan, dia semakin jatuh cinta dengan bidang tersebut selain menjadi bertambah yakin.
“Mula-mula memang tak yakin. Tapi dari hari ke hari saya lakukan latihan, lama-lama akan jadi biasa dan saya rasa seronok nak buat.
“Sekarang saya suka sangat jadi pengacara. Sangat suka!” jelas Amyra menerusi satu hantaran yang dimuat naik dalam Instagram miliknya.
Ujar isteri kepada pelakon Amar Baharin itu lagi, ketika awal-awal menggalas tugas sebagai pengacara Nona yang dilakukan di dalam studio, dia terpaksa bekerja keras untuk menyesuaikan diri dalam bidang pengacaraan.
Bagaimanapun lama kelamaan, pelakon drama Nur itu dapat membiasakan diri dan faham apa yang perlu dia lakukan selepas beberapa episode ke udara selain penggambaran dibuat di luar studio.

“Mungkin masa baru mula-mula mengacara dalam studio, saya ‘kejung’ sikit.
“Saya tidak kisah apa orang nak cakap. Sebab nak berjaya kita kena hadap apa sahaja yang ada di depan. Janji kita rajin belajar dan tingkatkan diri sendiri,” ujarnya.
Pada masa sama, Amyra berkata dia perlu sentiasa meningkatkan kemahirannya dalam dunia pengacaraan seiring dengan sokongan yang diberikan oleh peminat terhadapnya.
Manakala untuk mereka yang mengecam dirinya, dia Cuma menganggap perkara tersebut sebagai satu cabaran untuk dirinya sedar dan keluar daripada zon selesa.
“Kehidupan ini sekejap di atas dan sekejap di bawah. Yang penting kita tahu apa yang kita buat dan jangan sesekali berputus asa,” katanya.
Menerusi hantaran itu juga, ibu kepada dua orang cahaya mata itu turut menzahirkan ucapan terima kasih kepada beberapa rakan pengacara seperti Fiza Frizzy, Ameera Zaini dan Fiza Sabjahan kerana akan berkongsi ilmu pengacaraan dengannya pada setiap minggu.
Untuk rekod, sebelum ini program tersebut telah dikendalikan pelakon, Mira Filzah selama tiga tahun sejak 2018.
Selain Mira dan Normala Samsudin, antara nama lain yang pernah menjadi pengacara bagi program Nona yang mula bersiaran sejak tahun 1991 ialah Datin Sri Norjuma Habib, Maya Karin, Vanidah Imran, Farah Fauzana, Neelofa dan Fouziah Ghous. -K! ONLINE


Kejar hampir 90 minit usir bot bawa 40 PATI
Oleh MOHD YUNUS YAKKUB

19 Oktober 2021, 3:30 pm
KLANG – Kecekapan pasukan keselamatan berjaya mengagalkan cubaan membawa masuk 40 pendatang asing tanpa izin (PATI) warga Indonesia di sekitar perairan Morib, di sini awal pagi tadi.
Kesemua 40 PATI itu yang menaiki sebuah bot penyeludup dikenali KM Sinar Utama dari negara jiran itu kemudiannya berjaya diusir selepas berlaku adegan mengejar selama 90 minit bermula pukul 2 pagi.
Pengarah Maritim Malaysia (APMM) Selangor, Kepten Maritim Mohd. Rosli Kassim berkata, terdahulu Pusat Operasi Maritim Negeri Selangor (PUSOP) menerima maklumat risikan berkaitan pergerakan keluar sebuah bot disyaki membawa PATI dari Tanjung Balai, Asahan di Indonesia pukul 9 malam kelmarin.
Katanya, bot itu dipercayai membawa kira-kira 40 PATI Indonesia dan dipercayai menuju ke perairan Selangor.
Radar Sistem Pengawasan Laut (SWASLA) Maritim Malaysia yang berpangkalan di Area Command Centre (ACC) Klang kemudiannya telah mengesan bot tersebut kira-kira pukul 12.20 tengah malam sedang bergerak dari perairan Permatang Sedepa menuju ke perairan Morib.
“Ekoran itu, bot maritim Penggalang 10 yang dalam tugasan Ops Benteng telah digerakan bagi pemintasan dibantu bot PR4 Tentera Laut Diraja Malaysia (TLDM) sebelum mengesan bot membawa PATI itu kira-kira pukul 2 pagi.

“Bagaimanapun, bot tersebut bertindak agresif dengan memecut laju dan tidak mengendahkan arahan berhenti,” katanya dalam kenyataan hari ini.
Kata beliau, bot penyeludup juga telah melakukan pergerakan merbahaya yang bertujuan meloloskan dari ditahan serta berusaha merapat ke kawasan pantai.
Justeru, Mohd. Rosli menegaskan, kedua-dua bot pasukan keselamatan kita bertindak menghalang bot penyeludup dengan menghimpit dan membayangi secara kejar buru sehingga ke laut lepas.
Langkah itu bagi menghindarkan bot berkenaan dari menuju dan mendarat di pantai.
“Sepanjang tempoh kejar buru hampir 90 minit itu didapati bot penyeludup masih berdegil untuk berhenti dan terus bergerak secara agresif dan merbahaya.
“Penggalang 10 dan PR 4 seterusnya melaksanakan tugas pengusiran dengan membayangi bot membawa PATI itu keluar dari perairan negara sepenuhnya kira-kira pukul 4 pagi,” katanya.
Mengulas lanjut, beliau berkata, pemantauan terus dilakukan oleh radar SWASLA bagi memastikan bot berkenaan tidak memasuki negara ini semula.
“Menyekat serta mengagalkan cubaan menyusup masuk PATI melalui perairan negara adalah satu keutamaan dan penanda aras bagi Maritim Malaysia.
“Ini sebagai usaha membanteras jenayah rentas sempadan termasuklah mengekang penularan Covid-19 melalui Ops Benteng,” tegasnya.-K!ONLINE


‘Sajat tinggalkan nama buruk adik kena tanggung’
Oleh NUR HUDA MUSA

19 Oktober 2021, 4:16 pm
PETALING JAYA – Adik perempuan kepada usahawan kosmetik kontroversi, Muhammad Sajjad Kamaruzzaman, atau Nur Sajat yang dikenali sebagai Mustika meluahkan rasa marah apabila ada sebuah portal media menggunakan gambarnya pada berita berkaitan abangnya.
Mustika melalui satu hantaran di laman Instagramnya berkata, perbuatan Sajat juga meninggalkan kesan buruk terhadap kehidupannya dan meminta dirinya tidak lagi dikaitkan dengan usahawan itu.
“Kesiannya netizen, dapat maklumat betul-betul tidak betul oleh media itu. Kalau mana yang tidak tahu, ini gambar Mustika (dirinya) dan bukanlah gambar Sajat. Ramai datang serang walhal aku tak ada kena mengena perbuatan Sajat.
“Dia tak pedulikan sesiapa, buat apa aku nak peduli setiap tindakan dia. Tapi, dugaan bukan kecik bila aku perempuan tanggung perbuatan dia selama ini,” katanya.
Selain itu katanya, kelakuan Sajat bukan sahaja meninggalkan nama buruk serta memberi reputasi busuk, malah abangnya juga tidak pernah meminta maaf daripadanya.
“Dia tinggalkan nama buruk dan tanpa diberi pilihan aku kena tanggung? Anak, reputasi busuk dan dia tak pernah minta maaf pada aku.

“Malah dia hina aku sebab aku terangkan dekat media walaupun dia tahu aku tak burukkan dia langsung. Banyaknya pengalaman sejak kes Sajat,” katanya.
Mustika turut mengaku kontroversi yang dicetuskan oleh abangnya itu meninggalkan kesan negatif terhadap anak-anaknya dan kehidupannya sebagai seorang ibu.
Sementara itu, tinjauan Kosmo! di ruang komen mendapati, rata-rata pengguna mendoakan agar Mustika kuat berdepan dugaan ini berikutan kontroversi abangnya sedang hangat diperkatakan di seluruh negara.
“Muka awak berdua hampir sama sebab itu media tersalah pakai, mana satu Mustika di salah guna sebab memang muka sama sangat. Bertabahlah Ika (Mustika) sekeluarga, kes memang tengah hangat,” kata Ana.
“Saya doakan Ika dan keluarga tabah. Terguna gambar sahaja, siapa yang kenal Ika tahulah itu bukan Sajat tapi Ika,” kata Leen.
Terdahulu, Sajat mengesahkan dia telah berhijrah ke Australia dan telah ‘cerai’ talak tiga dengan Malaysia.
Sajat membuat kemunculan semula selepas kira-kira sebulan Polis Diraja Malaysia (PDRM) mengesahkan usahawan itu ditangkap oleh pihak imigresen Thailand, pada pukul 6 petang 8 September lalu. – K! ONLINE


Wanita murung maut jatuh tingkat 13 pangsapuri
Oleh MOHD SYALMIZI HAMID

19 Oktober 2021, 3:22 pm
SEBERANG PERAI – Seorang wanita yang kemurungan ditemui mati dipercayai terjatuh dari tingkat 13 sebuah pangsapuri di Butterworth di sini pagi tadi.
Difahamkan, mangsa berusia 46 tahun itu ditemui meninggal dunia dalam keadaan kepalanya pecah kira-kira pukul 7 pagi di atas lantai tingkat bawah.
Turut ditemui di tempat mangsa dipercayai terjun adalah sepasang selipar dan cermin mata.
Menurut ahli keluarga mangsa yang enggan dikenali, wanita itu mengalami kemurungan dan sedang dalam rawatan dan bergantung dengan ubatan.
“Dia tinggal dengan keluarga di tingkat lima dan kejadian berlaku ketika semua sedang tidur
“Dia meninggalkan nota di dalam bilik menyatakan mahu pergi jauh dan jika mati, organnya boleh diberikan kepada ahli keluarga,” katanya kepada pemberita hari ini.

Difahamkan mangsa tidak bekerja sejak kira-kira dua tahun lalu dan telah bercerai.
Sementara itu, Ketua Polis Daerah Seberang Perai Utara, Asisten Komisioner Noorzainy Mohd. Noor ketika dihubungi mengesahkan kejadian.
Menurutnya kes diklasifikasikan sebagai kematian mengejut. – K! ONLINE


‘Saya bukan pelarian tapi penduduk tetap Australia’
19 Oktober 2021, 4:37 pm
PETALING JAYA – Usahawan kosmetik kontroversi, Muhammad Sajjad Kamaruz Zaman atau Nur Sajat mendakwa dia sudah menjadi penduduk tetap (PR) negara Australia dan bukan lagi berstatus pelarian.
Menurutnya, orang ramai tidak perlu lagi melabelkannya sebagai pelarian.
“Tak perlu anda semua (orang ramai) kata saya jadi refugee (pelarian). Saya bukan refugee tetapi permanent resident (PR) negara ini.
“Sekarang pukul 7.04 malam kat sini, saya kat Canterbury, Sydney dan happy sangat. Kalau tidak sudah lama saya diekstradisi ke Malaysia, disebabkan saya perempuan ‘full’ mereka hantar saya ke sini,” ujarnya melalui Facebook Livenya hari ini.
Ketika menjawab pertanyaan orang ramai, beliau turut mengaku ke negara itu bukan akibat dibuang negara (Malaysia) sebaliknya mahu mencari ketenangan.
“Saya bukan kena buang negara tetapi sebab saya rasa tidak bebas kat Malaysia, jadi saya cari kebebasan di sini.

“Buat masa sekarang saya tak nak balik ke Malaysia, sekarang saya rancang nak buat perniagaan dengan buka kedai emas di sini,” ujarnya.
Pada 9 September lalu, Sajat didakwa di mahkamah Thailand atas kesalahan berkaitan Imigresen di negara berkenaan dan dibebaskan sehari kemudian dengan jaminan AS$2,000 (RM8,343) yang dibuat oleh seorang warga tempatan.
Polis Diraja Malaysia kemudian membuat permohonan kepada pihak berkuasa Thailand bagi membolehkan Sajat dibawa pulang ke negara ini untuk membantu siasatan dan perbicaraan kes mahkamah.
Mahkamah Tinggi Syariah Shah Alam pada 23 Februari lalu mengeluarkan waran tangkap terhadap Nur Sajat kerana gagal hadir pada prosiding kes berpakaian wanita tiga tahun lalu. – K! ONLINE


Kelantan catat kadar jangkitan Covid-19 tertinggi
Oleh ROSALWANI CHE SOH

19 Oktober 2021, 3:34 pm
KOTA BHARU – Kelantan mencatatkan kadar jangkitan Covid-19 tertinggi di negara ini dengan 66.8 peratus bagi setiap kes dalam 10,000 orang dalam tempoh dua minggu.
Pengarah Jabatan Kesihatan Negeri Kelantan (JKNK) Datuk Dr. Zaini Hussin berkata, kadar jangkitan yang dicatatkan sehingga semalam itu antara yang tertinggi berbanding keseluruhan kes di negara ini yang mencatatkan sebanyak 33.8 peratus.
Menurutnya, ia sekali gus menunjukkan jangkitan Covid-19 di negeri ini masih lagi berisiko yang mungkin disebabkan oleh varian Delta yang berada dalam komuniti.
“Bagi mengekang penularan wabak Covid-19, JKNK mengharapkan kerjasama daripada semua rakyat sama ada yang tinggal di Kelantan atau perantau supaya sentiasa menjaga diri masing-masing.
“Mereka perlu terus patuh kepada prosedur operasi standard (SOP) yang ditetapkan terutama ketika berada di tempat awam dan sesak. Perkara ini dapat mengelakkan penularan wabak Covid-19 sekali gus membantu menurunkan kes dan kadar jangkitan,” katanya ketika dihubungi pemberita hari ini.
Dalam perkembangan lain, Zaini berkata, kadar penggunaan katil hospital bagi pesakit Covid-19 di negeri ini dianggarkan sebanyak 77.1 peratus.

“Penggunaan unit rawatan rapi (ICU) pula mencatatkan sebanyak 66.7 peratus dan 57.7 peratus pesakit menggunakan alat bantuan pernafasan.
“Selain itu, penggunaan katil di 15 Pusat Kuarantin dan Rawatan Covid-19 Berisiko Rendah negeri ini pula sebanyak 67.2 peratus,” katanya. – K! ONLINE


Wanita alami sesak nafas semasa daki bukit
Oleh ZAKI SALLEH

19 Oktober 2021, 3:10 pm
PASIR SALAK – Aktiviti rekreasi seorang wanita mendaki Bukit Tunggal di Kampong Gajah dekat sini berdepan detik cemas apabila dia mengalami sesak nafas sebelum pengsan pagi tadi.
Kejadian dipercayai berlaku kira-kira pukul 8.30 pagi semasa mangsa melakukan aktiviti di bukit berketinggian kira-kira 200 meter itu.
Jurucakap Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 8.50 pagi.
Kata jurucakap tersebut, sepasukan anggota dari Balai Bomba dan Penyelamat (BBP) Kampong Gajah telah dikerah ke lokasi kejadian bagi membantu mangsa.
“Mangsa wanita Melayu berusia 36 tahun melakukan aktiviti riadah bersama keluarga sebelum mengalami sesak nafas dan pengsan.
“Anggota bomba menaiki kenderaan pacuan empat roda orang awam sejauh 2.5 kilometer untuk membawa turun mangsa dari bukit berkenaan dan memberikan rawatan awal ” ujar jurucakap tersebut.

Sebaik tiba di kaki bukit, mangsa diserahkan kepada anggota paramedik BBP Seri Iskandar untuk dihantar ke Klinik Kesihatan Kampong Gajah.
Operasi yang diketuai PBK II Megat Mohd. Dahari Megat Jamaluddin tamat sepenuhnya pada pukul 11.40 pagi. – K! ONLINE


Batal niat bunuh diri sebab tidak tahan sejuk
Oleh ASLIZA MUSA

19 Oktober 2021, 3:40 pm
SUNGAI SIPUT – Seorang lelaki yang mengikat dirinya pada sebatang pokok terpaksa membatalkan niat membunuh diri kerana tidak mampu menahan sejuk dalam kejadian di Bukit Headwood di sini hari ini.
Lelaki berusia lingkungan 40an disyaki mengalami kemurungan itu dipercayai terikat pada pokok berkenaan sejak pukul 9 malam.
Ketua Polis Daerah Sungai Siput, Superintenden Mohd. Khaizam Ahmad Shahabudin berkata, pihaknya dimaklumkan kejadian itu oleh seorang penduduk yang mendengar jeritan lelaki terbabit pada pukul 7.45 pagi.
Katanya, pemeriksaan di lokasi menemukan seorang lelaki dalam keadaan terikat kaki dan tangan dengan rantai pada sebatang pokok.
“Siasatan mendapati lelaki itu mengikat dirinya sendiri sebelum mencampak anak kunci. Dia dipercayai melakukannya sejak pukul 9 malam.
“Ketika ditemui, lelaki terbabit dalam keadaan lesu, namun tiada sebarang kecederaan lain pada tubuhnya,” katanya ketika dihubungi di sini hari ini.

Menurut beliau, pihak bomba telah dihubungi bagi membantu membuka rantai tersebut dan lelaki dalam keadaan lemah itu dihantar ke Hospital Sungai Siput untuk rawatan lanjut. – K! ONLINE


Lelaki mengamuk kecewa ditinggalkan isteri
19 Oktober 2021, 4:44 pm
SUBANG JAYA – Akibat terlalu kecewa ditinggalkan isteri dipercayai faktor yang mendorong seorang lelaki mengamuk sehingga mendatangkan ketakutan kepada penduduk di sebuah flat, dekat sini kelmarin.
Bagaimanapun suspek yang berusia 42 tahun itu berjaya diberkas polis pada pukul 8 malam di lokasi.
Ketua Polis Daerah Subang Jaya, Asisten Komisioner Abd Khalid Othman berkata, bertindak atas aduan orang awam, sepasukan anggota polis telah ke lokasi untuk menahan suspek yang dilihat agresif.
“Suspek didapati mengamuk dalam keadaan agresif hingga mendatangkan ketakutan kepada penduduk sekitar.
“Kita berjaya tahan suspek untuk tindakan selanjutnya dan tiada mangsa yang dilaporkan cedera dalam kejadian berkenaan,” ujarnya.
Menurutnya, siasatan awal mendapati kejadian berpunca daripada tekanan perasaan yang dialami suspek selepas ditinggalkan isterinya.

“Suspek turut mengalami tekanan perasaan apabila perniagaannya berdepan kerugian, bahkan suspek pernah ditahan di wad psikiatri selama dua minggu.
“Suspek kini menerima rawatan di Pusat Perubatan Universiti Malaya (PPUM) kerana masalah mental yang dihadapinya,” ujarnya. – K! ONLINE


Pelajar, rakan ditahan bawa 96 bungkus air ketum
Oleh YATIMIN ABDULLAH

19 Oktober 2021, 12:43 pm
PASIR MAS – Seorang pelajar di sebuah institusi kemahiran dan rakannya ditahan polis selepas dipercayai membawa 96 bungkus air ketum di dalam kereta dipandunya di Jambatan Sultan Ismail Petra, Tendong di sini semalam.
Pelajar berusia 20 tahun manakala rakannya pula 26 tahun itu ditahan pada pukul 6.18 petang selepas dikesan memandu sebuah kereta Proton Iswara Aeroback dalam keadaan mencurigakan semasa tiba di jambatan berkenaan.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, kereta yang dinaiki suspek sedang dalam perjalanan dari arah Pasir Mas menghala ke ke Salor, Kota Bharu.
Menurutnya, apabila tiba di jambatan itu, polis telah menahan kereta dan membuat pemeriksaan ke atas tubuh badan kedua-dua suspek, namun tidak menjumpai barang salah.
“Pemeriksaan lanjut di dalam kereta mereka telah menjumpai 16 bungkus plastik lutsinar dipercayai mengandungi air ketum yang diletak di tempat letak kaki penumpang belakang.
“Polis terus menjalankan pemeriksaan di dalam but kereta itu sebelum menemui 80 bungkus lagi bungkusan sama,” katanya dalam satu kenyataan di sini hari ini.

Mohd. Nasaruddin memberitahu, ujian saringan air kencing mendapati pelajar itu positif dadah jenis benzo iaitu sejenis ubat penenang manakala rakannya negatif.
Menurutnya, kedua-dua suspek dan semua barang kes dibawa balik ke Ibu Pejabat Polis Pasir Mas di sini untuk tindakan lanjut dan kes disiasat mengikut Seksyen 30 (3) Akta Racun 1952 dan Seksyen 15(1)(a) Akta Dadah Berbahaya 1952. – K! ONLINE


Tuanku Muhriz mencemar duli lancar Risalah Penghayatan Solat
Oleh NOR SHAFAWATI YUP

19 Oktober 2021, 12:56 pm
SEREMBAN – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan menyempurnakan pelancaran Risalah Penghayatan Solat pada Majlis Sambutan Maulidur Rasul Peringkat Negeri Sembilan bagi tahun 1443H di sini semalam.
Sambutan Maulidur Rasul pada tahun ini diadakan di Masjid Negeri di sini bertemakan ‘Manhaj Rabbani, Ummah Berkualiti.’
Risalah Penghayatan Solat itu merupakan hasil idea dan semakan baginda sendiri yang memuatkan bacaan dan terjemahan solat termasuk dalam Bahasa Inggeris.
Dalam upacara tersebut, ketibaan baginda diiringi Menteri Besar Negeri Sembilan, Datuk Seri Aminuddin Harun dan Pengerusi Majlis Agama Islam Negeri Sembilan (MAINS), Datuk Dr. Abdul Aziz Sheikh Ab Kadir bagi merasmikan gimik pelancaran risalah solat tersebut.
Baginda dalam ucapannya bertitah, menyedari hakikat bahawa ramai umat Islam tidak mempelajari Bahasa Arab, MAINS telah menerbitkan sebuah risalah ringkas yang menterjemah setiap bacaan dalam solat kepada Bahasa Melayu dan Bahasa Inggeris.
“Risalah ini bertujuan untuk memudahkan pemahaman maksud bacaan dalam solat, sekali gus membantu umat Islam menghayati ibadat solat.

“Langkah menerbitkan risalah ini adalah satu usaha yang amat sesuai. Beta berharap risalah ini akan dijadikan rujukan oleh mereka yang tidak memahami Bahasa Arab,” titah baginda.
Turut berkenan berangkat bersama anakanda Tunku Besar Seri Menanti, Tunku Ali Redhauddin Ibni Tuanku Muhriz dan putera kedua baginda, Tunku Zain Al-’Abidin Ibni Tuanku Muhriz. – K! ONLINE


Laluan keluar Kelantan mula sibuk
Oleh AIMUNI TUAN LAH

19 Oktober 2021, 3:06 pm
GUA MUSANG – Jumlah kenderaan bagi perjalanan merentas negeri ke Kuala Lumpur melalui jalan Gua Musang mula sibuk sejak tengah hari ini.
Ketua Polis Daerah Gua Musang, Superintendan Sik Choon Foo berkata, berdasarkan pemantauan, peningkatan kenderaan dianggarkan 10 peratus.
Katanya, selain laluan utama itu, pengguna jalan juga sering menggunakan laluan di Jalan Gua Musang-Lojing untuk merentas keluar dari negeri ini.
“Sejak pagi ini, bilangan kenderaan yang ingin keluar menunjukkan sedikit peningkatan, namun trafik terkawal seperti biasa.
“Kita menjangkakan trafik laluan keluar akan semakin sibuk kerana cuti sudah habis dan berharap pengguna merancang perjalanan bagi mengelakkan kesesakan,” katanya ketika dihubungi Kosmo! di sini hari ini.


JKM cari waris bayi ditinggalkan atas rumput
Oleh NOR SHAFAWATI YUP

19 Oktober 2021, 12:52 pm
SEREMBAN – Jabatan Kebajikan Masyarakat (JKM) Seremban sedang mengesan ibu kandung atau waris kepada bayi perempuan yang dijumpai oleh orang awam di kawasan rumah kongsi perumahan Taman Ara Sendayan, Seremban di sini pada awal September lalu.
Pegawai Kebajikan Masyarakat Daerah Seremban, Mustafal Bakri Mohammad Yusof berkata, bayi berusia sebulan enam hari itu telah diselamatkan seperti mana peruntukan di bawah Seksyen 17(1)(e)(ii) Akta Kanak- kanak 2001.
“Bayi berkenaan telah diperintahkan diletakkan pada orang yang layak dan sesuai.
“JKM juga menerima kebenaran mengikut Seksyen 15 Akta Kanak-kanak 2001 oleh Mahkamah Kanak-kanak Seremban untuk melakukan siaran akhbar (bagi mencari waris),” katanya di sini hari ini.
Jelas Mustafal Bakri, JKM ingin mengesan waris kepada bayi tersebut bagi tujuan siasatan serta tindakan lanjut.
“Waris atau kenalan serta orang awam yang mengenali ibu kandung kepada bayi terbabit boleh menghubungi Pelindung Kanak-kanak , Puan Emelia Kamarulzaman di talian 06-6015798,” katanya.

Sebelum ini media melaporkan, seorang bayi perempuan yang masih bertali pusat ditemui ditinggalkan di atas rumput berdekatan rumah kongsi berhampiran Precint 3, Taman Ara Sendayan di sini pada 7 September lalu. – K! ONLINE


Kes baharu bawah 6,000
Oleh SITI A'ISYAH SUKAIMI

19 Oktober 2021, 2:51 pm
PUTRAJAYA – Kes harian negara kekal di bawah angka 6,000 untuk dua hari berturut-turut dengan 5,745 kes, menjadikan jumlah kes positif Covid-19 sebanyak 2,401,866 kes.
Ketua Pengarah Kesihatan, Tan Sri Dr. Noor Hisham Abdullah berkata, kadar positif jangkitan pada hari ini adalah sebanyak 3.77 peratus.
Menurutnya, kesedaran orang ramai amat penting untuk dapatkan vaksin, patuh kepada prosedur operasi standard (SOP) dan menjalankan ujian RTK-Ag berkala.
“Maklumat terperinci akan dimuat naik ke laman CovidNow di https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” ujarnya dalam ciapan Twitter beliau di sini hari ini. -K!ONLINE


Barca bangkit benam Valencia
Oleh KOSMO!

19 Oktober 2021, 1:30 pm
BARCELONA – Ketua jurulatih Barcelona, Ronald Koeman memuji reaksi para pemainnya yang bangkit daripada ketinggalan gol awal untuk menewaskan Valencia 3-1 dalam aksi La Liga di Camp Nou awal pagi semalam.
Pengendali dari Belanda berusia 58 tahun itu menganggap Ansu Fati iaitu bintang baharu No.10 pasukannya adalah kunci kemenangan The Catalans dalam aksi tersebut.
“Sudah banyak kali saya beritahu anda bahawa kami kekurangan pemain seperti Ansu (Fati) yang mempunyai kepantasan dan naluri yang tajam untuk menjaringkan gol.
“Saya tidak mahu mengeluarkan dia tetapi terpaksa mengambil langkah berhati-hati agar dia tidak mengalami kecederaan lebih serius.
“Anda sendiri dapat melihat bagaimana impak yang dihasilkan dan saya percaya ini hanyalah permulaan buat dirinya,” kata Koeman.
Valencia terlebih dahulu membuka tirai jaringan melalui Jose Gaya seawal minit kelima sebelum Fati menyamakan kedudukan buat Barcelona pada minit ke-13.

Dua lagi gol The Catalans dalam aksi itu diperoleh menerusi sepakan penalti yang disempurnakan oleh Memphis Depay pada minit ke-41 dan jaringan lewat permainan daripada Philippe Coutinho.
Aksi itu juga menyaksikan bekas penyerang prolifik Manchester City, Sergio Aguero membuat debut bersama Barcelona apabila masuk menggantikan Sergino Dest pada minit ke-87. – AGENSI